qundao/data-zh-poetry huggingface dataset:
題尤溪趙氏連桂堂
作者：劉克莊
朝代：宋

一從五竇聯芳後，直至君家四桂堂。
莫是燕山傳下本，又疑蟾窟摘來香。
即今錄續題千佛，伊昔栽培記十郎。
却笑郄生太矜露，一枝未足詫名場。
題崔白訪戴圖
作者：劉克莊
朝代：宋

好事過子雲，謫仙訪賀老。
載醪談文字，其樂侔擊考。
子猷稍崖異，入剡殊草草。
船頭一籧篨，船尾一村僚。
飛揚滕巽怒，飄瞥林岫縞。
何曾携爨具，清景自可飽。
溪邊處士廬，雪深無人掃。
肯來斯已奇，倏去良亦好。
游子有饑色，主人省行攪。
異世覺繪事，拊掌爲絕倒。
題廬陵羅生詩卷
作者：劉克莊
朝代：宋

門巷蕭然人迹少，華裾客子袖文過。
織千機錦非常巧，熏一銖香已覺多。
持贈白雲情厚矣，暗投明月愧如何。
桃花水煖鱸堪鱠，恨不相携買短蓑。
題弋陽方友民所藏紫巖西山二帖
作者：劉克莊
朝代：宋

摩挲妙墨憶微言，故篋纔餘二帖存。
往昔翁爲紫巖客，後來子及浦城門。
晚生多說參諸老，它日誰堪見九原。
自歎西河索居者，暮年歸夢遶田園。
題張元德著作春秋解二首·其一
作者：劉克莊
朝代：宋

端平俱辱弓旌召，鵬鷃逍遥各不同。
笑我赭衣鉗楚市，愧君白帽老遼東。
董迂因被公羊誤，杜癖惟於左氏忠。
晚取諸家高束起，且看渠與意林公。
題張元德著作春秋解二首·其二
作者：劉克莊
朝代：宋

白頭召寘石渠中，將析微言合異同。
靈壽不扶漢庭上，儒衣空立魯門東。
誰云丞相知殷侑，漫費君王遣所忠。
猶覺暮年有遺恨，書成未及質文公。
題張簿尉槎溪集
作者：劉克莊
朝代：宋

千載枯槎無主名，才翁子晦各偷撐。
分明博望昇天訴，不許人間別姓爭。
題張遯夫詩卷
作者：劉克莊
朝代：宋

憶昔乘雲覲帝傍，一時聳聽鳳鳴陽。
久無老子出幽谷，曾有謫仙流夜郎。
嘿似銅人姑勿論，憂能玉汝義何傷。
唾壺麈尾俱麾去，只挈隨身古錦囊。
題後林李伯高詩卷
作者：劉克莊
朝代：宋

蟬噪螿啼衆竅號，豈知今代有詩豪。
諧如帝所聞天樂，壯似胥江看雪濤。
險韻森嚴壓皮陸，短章高雅逼韋陶。
老夫欲反樊川序，長吉安能僕命騷。
題戴貢士詩卷
作者：劉克莊
朝代：宋

新吟亹亹來相逼，華胄遥遥請具陳。
安道晉時名處士，叔倫唐世老詩人。
百家衣莫勞針指，九轉丹能蛻肉身。
肯訪柴門衰老叟，愧無薄具可留賓。
題放翁像二首·其一
作者：劉克莊
朝代：宋

三百篇寂寂久，九千首句句新。
譬宗門中初祖，自過江後一人。
題放翁像二首·其二
作者：劉克莊
朝代：宋

詩倍太白子美，年高轅固伏生。
却鶴膝枝身健，讀蠅頭書眼明。
題方元吉詩卷
作者：劉克莊
朝代：宋

古來名世者，一字費吟哦。
物貴常因少，詩傳不在多。
詞人三影句，處士五噫歌。
子壯吾衰矣，無因共琢磨。
題方友民詩卷
作者：劉克莊
朝代：宋

刪定實惟曾大父，文忠况是老先生。
力行所學斯無愧，偶發於詩亦有聲。
合止笙鏞成雅奏，抉挑草木示微情。
嗟予公事君歸興，不得相從細講明。
題方寺丞西重山瀑布亭
作者：劉克莊
朝代：宋

與客窮源上盡山，林霏初卷嶺泥乾。
似嫌甲第施朱戟，別築茅亭俯碧湍。
龍怒豈容緣磴汲，雹寒不敢近崖看。
平生粗有登臨膽，今日凭高立未安。
題方楷一軒
作者：劉克莊
朝代：宋

初看華扁知趨向，徐覽羣言見切磋。
鵠至安能令弈善，羊亡豈不爲歧多。
爻重翼十幾繁矣，貳二參三奈一何。
老漢暮年無頓處，軒中半榻肯分麽。
題方武成詩草
作者：劉克莊
朝代：宋

性僻愛詩如至寶，借君詩卷百迴看。
吟來體犯諸家少，改定人移一字難。
束瀑爲題猶夭矯，吞山入句尚蒼寒。
嗟余老鈍資磨琢，安得同衾語夜闌。
題方海豐詩卷
作者：劉克莊
朝代：宋

詩境高吟太白倫，梧州下筆李潮親。
今觀天馬非凡種，肯厭家雞問外人。
力大鰲來吞釣餌，心專虱看似車輪。
盛年出手追風雅，莫與香奩作後塵。
題方至詩卷
作者：劉克莊
朝代：宋

華宗人物甲吾鄉，丹穴由來出鳳凰。
萬卷樓高誰敢上，五言城小不能當。
幾曾費我揮斤力，尚欲傳君齧鏃方。
何日重尋谿上路，共羹苦蕒飯黄粱。
題晤上人詩卷
作者：劉克莊
朝代：宋

星星短髮茁霜根，今後村非昔後村。
無客雨中能裹飯，有僧月下忽敲門。
佛爲摩頂雖真覺，儒勸加巾亦格言。
師不茹葷余止酒，何時煮茗得重論。
題本草
作者：劉克莊
朝代：宋

勤讀方書不爲身，里中耆舊半成塵。
幾時作箇荒山主，多種黄精售與人。
題李斗南詩卷
作者：劉克莊
朝代：宋

君家兩詩人，詩名滿天地。
大者扶宿酲，入論金鑾事。
小者乘天風，去草玉樓記。
却後五百年，之子豈苗裔。
奈何不神僊，亦復未富貴。
抱瑟諸公門，索米長安市。
題林夢馨本朝雜詠
作者：劉克莊
朝代：宋

二百新題字四千，庚申已後甲寅前。
繼周可以知百世，續漢誰曾到八年。
江左重修泰陵錄，水心絕重建隆編。
何時老子真閑退，共結青燈蠹簡緣。
題林戶曹寒齋
作者：劉克莊
朝代：宋

舉世爭馳勢利場，君於冷處看人忙。
不營摩詰散花室，只設蘇州聽雨床。
種果園林無虎守，勘書窗几有螢光。
直須喚起西塘老，來向齋中伴石塘。
題林文之詩卷二首·其一
作者：劉克莊
朝代：宋

叔季詞人雜雅哇，喜君詩卷美無瑕。
朋儕却走避三舍，句律斬新成一家。
肯學小兒烹虱脛，要看大手拔鯨牙。
村翁豈敢持衡尺，直爲癡年兩倍加。
題林文之詩卷二首·其二
作者：劉克莊
朝代：宋

君豪自合相推遜，吾老猶堪共切磋。
有許奇奇并怪怪，直將少少勝多多。
風人所作葩而正，治世之音樂以和。
他日薰絃要賡載，勿爲處士五噫歌。
題林琦友于軒
作者：劉克莊
朝代：宋

城中甲第連霄漢，吾子書窗占地慳。
卧起大衾長枕共，呻吟細字短檠間。
一門兄季推諶紀，北屋東西著孔顔。
祗恐四方羔雁到，未容堅坐閉柴關。
題林璞經屬平寇錄
作者：劉克莊
朝代：宋

倏爾蜂窩起，俄然鼠首梟。
果能歌競病，不枉事票姚。
瘴嶺收氛祲，朝家賞爛焦。
祝君深養勇，稍北有天驕。
題桃源圖一首
作者：劉克莊
朝代：宋

但記嬴二世爾，豈知晉太康耶。
一境渾無租稅，四時長有桃花。
題梁撫幹見一堂
作者：劉克莊
朝代：宋

勇歸陶子元非矯，素懶嵇公每不堪。
僧賀新堂初見一，友忻舊徑再開三。
渠儂去矣涯之北，此士佳哉斗以南。
遮莫肯招房□客，老夫或可作同參。
題水西何侯詩卷
作者：劉克莊
朝代：宋

劉翰潘檉社友稱，何侯直要續心燈。
陰山有雪雙雕下，碧落無雲一鶴新。
觜距專場渠克畏，鼓旗傍噪我安能。
男兒何必毛錐子，麟閣雲臺有分登。
題永嘉黄仲炎文卷二首·其一
作者：劉克莊
朝代：宋

書坊黄冊誘兒童，朝取封侯夕拜公。
賈董奇材無地立，歐蘇精鑒與人同。
安知李廌麾門外，不覺劉幾入彀中。
蚤晚君王求極諫，莫教豪傑泣途窮。
題永嘉黄仲炎文卷二首·其二
作者：劉克莊
朝代：宋

龍泉筆絕文章熄，此作居然可貴珍。
激處飜嫌董生緩，新來却笑退之陳。
假令覆瓿無知者，尚可藏山待後人。
外物區區均糞土，祝君愛取不貲身。
題永福黄生行卷
作者：劉克莊
朝代：宋

廢詩二十餘年矣，忽讀來詩眼暫明。
處士梅曾如許瘦，化人酒莫過於清。
蛩鳴競起爲唐體，牛耳誰堪主夏盟。
事闊語長殊未竟，跨馿作麽問歸程。
題江貫道山水十絕·其一
作者：劉克莊
朝代：宋

世間平遠景，萬幅在洪家。
晚至番君國，方知不是夸。
題江貫道山水十絕·其一〇
作者：劉克莊
朝代：宋

一匹好東絹，天寒家未溫。
儘教兒拆繡，閑管婦無禈。
題江貫道山水十絕·其七
作者：劉克莊
朝代：宋

半夜黄天蕩，樓船雪浪中。
當年草檄客，今日負樵翁。
題江貫道山水十絕·其三
作者：劉克莊
朝代：宋

江險不容極，禹功胡可忘。
向來小龍子，衮冕食千羊。
題江貫道山水十絕·其九
作者：劉克莊
朝代：宋

展卷嗟丘也，東西南北人。
昔還行脚債，今作卧遊身。
題江貫道山水十絕·其二
作者：劉克莊
朝代：宋

一棹微茫裏，孤亭紫翠間。
恍疑涉彭蠡，又似訪廬山。
題江貫道山水十絕·其五
作者：劉克莊
朝代：宋

茆山千萬疊，不得見天全。
帆出扶胥口，無山只有天。
題江貫道山水十絕·其八
作者：劉克莊
朝代：宋

太武求溲處，支祁著鏁邊。
淮風晨裂面，淮浪夜驚船。
題江貫道山水十絕·其六
作者：劉克莊
朝代：宋

雪冒禹碑石，雲埋泌草堂。
早知抱遺恨，悔不挾乾糧。
題江貫道山水十絕·其四
作者：劉克莊
朝代：宋

夾立朝羣玉，濃粧列萬筓。
中州不敢頓，拋在瘴雲西。
題汪道士雲庵
作者：劉克莊
朝代：宋

觸石纔膚寸，垂天忽怒飛。
道人不出戶，笑汝出還歸。
題法帖
作者：劉克莊
朝代：宋

二王萬古擅書名，聞說臨池學始成。
瘞鶴字猶看不見，黄庭小楷付來生。
題洪使君詩卷
作者：劉克莊
朝代：宋

刻於芹泮士爭披，傳到茅廬我竊窺。
突過韋郎森戟句，高如柳惲采蘋詩。
日惟坐嘯熏沉水，間亦摇毫品荔支。
况有太丘爲小序，遥知流布滿京師。
題海陵徐神翁墓
作者：劉克莊
朝代：宋

忽被黄符迫下山，許携苕帚面天顔。
早知錦纜盛宮女，因舍紅巾問阿環。
空有蚋蠅侵玉骨，斷無龍虎守金丹。
秋墳翁仲相酬答，日落僧歸家閉關。
題湯伯紀程文
作者：劉克莊
朝代：宋

詔書選後宮，衆女競媒致。
拂鏡濃畫眉，臨風高綰髻。
朝猶東鄰居，夕已金屋貴。
彼姝絕代姿，綽約乘雲氣。
箴史合古趣，佩服與今異。
宜哉寤寐求，惜也憔悴棄。
君門深復深，歲遣花鳥使。
題王推官應麟詩卷
作者：劉克莊
朝代：宋

憶與南宮共說詩，傷心歲晚故人稀。
昔如幽谷鶑相友，今作遼天鶴獨飛。
絕喜王家生福畤，固應米老有元暉。
不須更傍人籬落，名父親傳夜半衣。
題畫二首·其一
作者：劉克莊
朝代：宋

奮雄何勇猛，取履若兒童。
眇是沙中帝，不如圯上翁。
題畫二首·其二
作者：劉克莊
朝代：宋

絕頂風吹酒，中流浪駭舟。
參軍顛落帽，處士悔科頭。
題畫六言一首
作者：劉克莊
朝代：宋

子猷無乘興舟，越石有長嘯樓。
雪滅千山蹤跡，月照幾家樂愁。
題白渡方氏聽蛙亭
作者：劉克莊
朝代：宋

塘水拍隄科斗生，想君亭子俯幽清。
黄梅雨足野田潤，牡麴煙收村墅晴。
莫信人嫌無理閙，頗疑渠有不平鳴。
畫堂方喜聽琴阮，誰愛天然律呂聲。
題真仁夫畫卷
作者：劉克莊
朝代：宋

草木黄落，水雲莽蒼。
孤舟卸帆，凍鴈失行。
昔余遠遊，沿灕泝湘。
堠長店疎，僕痡馬僵。
行李蕭然，有詩滿囊。
今其老矣，寧志四方。
撫卷追思，歷歷不忘。
題真繼翁司令新居二首·格軒
作者：劉克莊
朝代：宋

招鶴山空衿佩散，至今復以格名軒。
禮詩學已先傳子，性理書猶密付孫。
程氏必須通一件，申公云不在多言。
侯芭老去頭如雪，曾受吾師罔極恩。
題真繼翁司令新居二首·聽雨樓
作者：劉克莊
朝代：宋

共極堂中聽雨樓，誰知華扁有源流。
追攀應物并和仲，友愛全真與子由。
老監情尤鍾冢嗣，放翁語亦本前修。
文忠百世之標準，更向韋蘇以上求。
題研六言四首·其一
作者：劉克莊
朝代：宋

噓呵肌理泉潤，拊摩德性玉溫。
可謂無毫髮恨，何曾犯斧鑿痕。
題研六言四首·其三
作者：劉克莊
朝代：宋

無駁雜者其色，不磷緇者其德。
方巖求之不得，後村不求而獲。
題研六言四首·其二
作者：劉克莊
朝代：宋

其面固已晬然，其背貴不可言。
寧捧以供李白，勿舉以擲鄭畋。
題研六言四首·其四
作者：劉克莊
朝代：宋

眼如胡僧之碧，口如老龐之吸。
子雲要伴玄草，添丁勿翻墨汁。
題硯
作者：劉克莊
朝代：宋

吾硯平生極自珍，塗雲抹月發清新。
臨歸携就西湖洗，不受東華一點塵。
題福清薛明府太平禾圖
作者：劉克莊
朝代：宋

聞說琴堂似水清，天公産瑞告西成。
宛如唐叔稱同穎，未羨相如詫一莖。
岳牧定應圖畫進，朝家曷有璽書旌。
儂詩社舞村歌爾，讓紫薇郎作頌聲。
題端溪王使君詩卷
作者：劉克莊
朝代：宋

社友凋零雅道窮，使君於此信英雄。
性情所發前無古，騷選雖高不必同。
蚤日甫曾懷渭北，暮年丘只在家東。
何時偃伯興文治，盡採新吟獻法宮。
題竹溪近藁二首·其一
作者：劉克莊
朝代：宋

□上翁新授□□，□□字字費精研。
韓嬰豈敢爲□□，郭象安能□□□。
曾是嘔心多警語，或疑枕膝有奇傳。
溪□□僻□□□，何日真乘入剡船。
題竹溪近藁二首·其二
作者：劉克莊
朝代：宋

□□久讓□□□，□□牆低怯淺攻。
白敏居常嘲杜甫，愈謙自說效盧仝。
三千首探驪頷寶，九萬里摶鵬背風。
欲往從之翅羽短，碧天無際海連空。
題繫年錄
作者：劉克莊
朝代：宋

炎紹諸賢慮未精，今追遺恨尚難平。
區區王謝營南渡，草草江徐議北征。
往日中丞甘結好，暮年都督始知兵。
可憐白髮宗留守，力請鑾輿幸舊京。
題羅亨祖叢菊隠居
作者：劉克莊
朝代：宋

令君抱送當秋晚，手種寒葩占斷清。
伯始厚顔貪飲水，靈均滿腹飽餐英。
要須晚節分香臭，寧與朝華角悴榮。
父老方夸琴調古，未應高興慕淵明。
題聽蛙方君寫生六言
作者：劉克莊
朝代：宋

少濟南生十歲，與磻溪叟同庚。
陳巖方氏耆雋，後村老子師兄。
題聽蛙方君詩卷二首·其一
作者：劉克莊
朝代：宋

湘絃泗磬有遺聲，肯作秋蛩唧唧鳴。
同社共推一日長，古人尤重十年兄。
放開隻眼饒初祖，蟠屈長身接後生。
不是學人無贊嘆，學人見得未分明。
題聽蛙方君詩卷二首·其二
作者：劉克莊
朝代：宋

前輩凋零雅道衰，陳巖一叟尚龐眉。
昂藏且伴戴花老，么麽安知撼樹兒。
警句可編半山集，高風宜配客星祠。
有詩一卷留天地，絕勝征南立二碑。
題胡仲威文藁
作者：劉克莊
朝代：宋

熟讀執事文，恍如入寶山。
瑰異千萬種，一一無可刪。
瑶草既俯拾，珠樹亦仰攀。
美玉不知數，照映穹壤間。
大者中圭瓚，小者堪佩環。
居然郊廟器，胡爲委荆菅。
嗟余頗識寶，對之清涕潸。
携寘蔀屋內，虹氣驚市闤。
常恐陽虎輩，竊去亡繇還。
何當變姓名，袖出函谷關。
題臨江郭君季韓文卷
作者：劉克莊
朝代：宋

二劉三孔蕭條久，直至君家擅俊聲。
揮麈舊曾參宿老，吹箎蚤合和諸兄。
怪來度度觀詩好，聞說人人有集行。
欲薦子虛無氣力，津亭折柳若爲情。
題舊記顔
作者：劉克莊
朝代：宋

憶携束書來京師，洛下諸賢頗見推。
當日難爲元方弟，何處聞有蔡克兒。
晚節免羞彥回面，後生願識李邕眉。
五陵年少欺衰颯，不見田光盛壯時。
題蔡烓主簿詩卷·其一
作者：劉克莊
朝代：宋

詩作平生祟，因而廢不爲。
君豪頻挑戰，吾老怯交綏。
哨騎來無定，綱船發尚遲。
日長無職事，半是撚髭時。
題蔡烓主簿詩卷·其二
作者：劉克莊
朝代：宋

舊止四人爲律體，今通天下話頭行。
誰編宗派應添譜，要續傳燈不記名。
放子一頭嗟我老，避君三舍與之平。
由來作者皆攻苦，莫信人言七步成。
題蕭令山則文編二首·其一
作者：劉克莊
朝代：宋

繭紙銀鈎寫一通，殷勤投贈愧空空。
轍環晚乃交吾子，稛載天將富此翁。
著論未容符獨步，操琴欲與愈爭雄。
兒童錯認眉間喜，疑有珠犀滿篋中。
題蕭令山則文編二首·其二
作者：劉克莊
朝代：宋

咄咄人皆怪老夫，奈何此客去難呼。
招溫處士爲羅否，待穆先生設醴無。
我有青芻堪秣馬，君言白髮久占烏。
人生蟬冕腰金印，未抵斑衣膝下娛。
題袁祕書文藁
作者：劉克莊
朝代：宋

場屋聲名淳紹初，同時一輩曉星疎。
舉人尚記前鄉貢，天子亦呼行祕書。
出蜀詩堪編杜集，涉湘文可補騷餘。
中朝典冊須鴻筆，何必然藜照蠹魚。
題許介之詩草
作者：劉克莊
朝代：宋

我留鳶跕外，君住鴈迴邊。
走僕行千里，敲門授一編。
真妍非粉黛，至巧謝雕鎸。
何必周丞相，男兒要自傳。
題誠齋像二首·其一
作者：劉克莊
朝代：宋

歐陽公屋畔人，呂東萊派外詩。
海外咸推獨步，江西橫出一枝。
題誠齋像二首·其二
作者：劉克莊
朝代：宋

平園左相亞傳，澹庵資政端明。
老先生活八十，中秘書了一生。
題讀碑圖
作者：劉克莊
朝代：宋

二人共讀道旁碑，一敏一鈍天賦之。
敏者過目躍騎去，鈍者停鞭方凝思。
哀哉德祖丹頸禍，伏於伯喈黄絹辭。
古人服善有公是，回也知十賜知二。
聖師笑曰女弗如，未聞端木惎顔氏。
嗚呼向使顔氏逢若人，未知何地堪容身。
題賺蘭亭圖
作者：劉克莊
朝代：宋

山陰繭紙見者希，辨才傳之於永師。
行年八十手不釋，棲之梁上鬼莫窺。
虬鬚天子欲得之，威以禍福僧詭辭。
智勇至此無所施，相國房公乃設奇。
東臺御史奉詔馳，易服變姓謁老緇。
止客置醴因聯詩，評書訂畫猶塤箎。
稍稍益狎不見疑，卷而懷之若拾遺。
須臾□都得臺移，都督傳詔來龍墀。
僧絕復蘇成白癡，始悟學究即繡衣。
文皇如堯房如夔，磊磊落落兩曜垂。
譎取一帖安肯爲，帖歸天上神護持。
搨本之價猶不貲，他日昭陵以自隨。
溫韜掘者果是非，世人空寶定武碑。
題趙上舍崇𦝚詩卷
作者：劉克莊
朝代：宋

系出諸王後，名高胄子中。
昔惟稱八凱，今復有□□。
疏可編遺史，詩寧論變風。
所交皆勝彥，未必記衰翁。
題趙主簿省試議併以將行
作者：劉克莊
朝代：宋

世儒通易少，公子信人豪。
幾載韋編絕，三篇紙價高。
素心鄙溫飽，餘事及風騷。
臺閫招徠廣，勾朱不足勞。
題趙別駕委齋
作者：劉克莊
朝代：宋

乍看華扁費尋思，徐叩微言極坦夷。
無可奈何安命者，吾非惡此欲逃之。
萬羊賦祿渠前定，二鳥蒙恩彼一時。
總被委齋參透了，不求符竹止求祠。
題趙子固詩卷
作者：劉克莊
朝代：宋

紫芝仲白俱仙去，晚秀惟君擅士林。
字肖率更親手作，詩疑賈島後身吟。
九成合奏音方備，三染爲纁色始深。
老去尤於朋友篤，未忘几研琢磨心。
題趙志仁南溪雙蓮
作者：劉克莊
朝代：宋

迺翁去記玉樓成，歲帥鄉人祀洛英。
文耀可無田助祭，象賢頼有谷傳聲。
奇葩融結雙蓮瑞，奕葉追攀五桂榮。
纍將重侯何足道，幾人三世有詩名。
題趙昌花一首
作者：劉克莊
朝代：宋

趙叟生長太平，以著色花擅名。
自古良工獨苦，于今墨畫盛行。
題趙檢察贄卷
作者：劉克莊
朝代：宋

福唐少尹平生友，函送王孫一卷詩。
始信人間有龍種，又疑天上下麟兒。
月須玉斧修成後，仙待金丹煉熟時。
不是樗翁心有竅，鏡中添雪到鬚眉。
題趙與㑾贄卷
作者：劉克莊
朝代：宋

身已明農老一丘，屢空何以答珍投。
新腔高處古樂府，警句當家小倚樓。
此筆生花尤組麗，彼風吹籜漫輕浮。
從前作者皆勤苦，螢雪功夫更講求。
題趙西里詩卷二首·其一
作者：劉克莊
朝代：宋

紫芝仲白飛仙去，常恐英才不復生。
人歎斯文逢厄運，天留此老主齊盟。
執鞭孰可爲之御，序齒吾猶事以兄。
未必時人能著價，後千百載話頭行。
題趙西里詩卷二首·其二
作者：劉克莊
朝代：宋

不向鶑邊繫寶鞍，海門東畔把魚竿。
無蒲萄酒博太守，有竹枝歌傳小蠻。
到處名山留屐齒，看來元氣在毫端。
繡娃辛苦描新樣，肯信春風放牡丹。
題近稿
作者：劉克莊
朝代：宋

簞瓢久已甘顔巷，筆橐先曾侍漢廷。
杜視王侯等螻蟻，坡輕名利比蝸蠅。
更無荐鮪儀登俎，時有求羊炬入陵。
老矣終身作傖父，諸公努力佐中興。
題近藁二首·其一
作者：劉克莊
朝代：宋

吾年開八秩，形槁更心灰。
禪縛病居士，詩殃凍秀才。
無功上麟閣，有案在烏臺。
攻苦三千首，誰曾著價來。
題近藁二首·其二
作者：劉克莊
朝代：宋

世間小家數，不瘦失之寒。
都未飽鯨膾，徒然烹蟣肝。
於今無對壘，亙古有荒壇。
改竄無全句，明朝更取看。
題達卿姪別墅
作者：劉克莊
朝代：宋

吾門不幸去華亡，頼有高才出鴈行。
自擬退之稱稍黠，孰云白也是陽狂。
表阡鶴許儂歸老，飲硯虹爲汝發祥。
它日雛鶑燎黄誥，分墦應許及聯牆。
題鄭寧文卷
作者：劉克莊
朝代：宋

昔侍西山講習時，頗於函丈得精微。
書如逐客猶遭絀，辭取橫汾亦恐非。
箏笛豈能諧雅樂，綺紈元未識深衣。
嗟余老矣君方少，勤向師門扣指歸。
題金華王山甫吟稿
作者：劉克莊
朝代：宋

載贄來相覓，挑燈讀失驚。
尊公王逸少，外祖鄭康成。
子壯堪傳嫡，吾衰浪得名。
江湖有公論，不必問鍾嶸。
題陳主學達觀堂二首·其一
作者：劉克莊
朝代：宋

大觀鵬與鷃，小智管并蠡。
椿菌年脩短，夔蚿足少多。
交鋒蝸左角，森戟蟻南柯。
惟酒能齊物，醺醺合太和。
題陳主學達觀堂二首·其二
作者：劉克莊
朝代：宋

華堂需被記，老筆豈能工。
尺鷃飛籬下，醯雞舞甕中。
形骸均土木，利欲等苓通。
獨學知聞少，煩君爲擊蒙。
題陳復祖節推留遠齋
作者：劉克莊
朝代：宋

曾讀蔡公詩，夫君志可知。
試看鸞鎩翼，豈若豹留皮。
寒柏無陽艷，朝花有夕披。
長公真樣子，何必遠求師。
題陳遂卿隠居
作者：劉克莊
朝代：宋

蚤日稱雄翰墨林，暮年里巷且浮沉。
諸公自負遺賢媿，此士元無謗國心。
子佩子衿輸少俊，某丘某水揀幽深。
明時莫作逃堯計，忽有弓旌底處尋。
題陳霆詩卷
作者：劉克莊
朝代：宋

讀它人作多遺恨，君似連城璧少瑕。
楮葉國工如許刻，菖蒲靈物偶然花。
今無摩詰携同宿，後有荆公選百家。
不惜矮窗殘燭下，與將朱筆擷菁華。
題陶穀朝林山樓帖
作者：劉克莊
朝代：宋

鸞膠曲子久喧傳，烈祖英明素薄焉。
語草探懷周。
題雜書卷六言三首·其一
作者：劉克莊
朝代：宋

小雅衰周所作，二南治世之音。
子虛失之誇大，太玄文以艱深。
題雜書卷六言三首·其三
作者：劉克莊
朝代：宋

若稽古至三萬，道德經亦五千。
俗學見皮膚止，聖處非口耳傳。
題雜書卷六言三首·其二
作者：劉克莊
朝代：宋

論篤惟昌黎伯，史法止太史公。
誰云孔墨道二，但見聃非傳同。
題靈石日長老所藏寒齋遺墨
作者：劉克莊
朝代：宋

佛子掃空泡影後，道家跳出{囪頁}門餘。
日公未得爲超脫，猶寶寒齋數紙書。
題韓柳廟碑一首
作者：劉克莊
朝代：宋

韓柳子孫皆物故，士民尸祝尚如新。
吾行天下已頭白，三百年唐惟二人。
題餘干姚三錫書鈔
作者：劉克莊
朝代：宋

頃傳湯序心傾挹，茲得姚鈔手闔開。
朱子所疑非孔傳，漢儒之罪甚秦灰。
時清縱未經筵召，歲晚寧無掌故來。
攬轡遠臣慙力薄，不能爲國論遺材。
題高九萬菊磵
作者：劉克莊
朝代：宋

胡公飲菊潭，八十冠貂蟬。
高叟飲菊磵，六十雪滿顛。
胡公死無名，高叟生無權。
權隨糞土盡，名與穹壤傳。
劉生勸高叟，世事不兩全。
饑且拾落英，渴且𣂏寒泉。
快吟三千篇，多活五百年。
題高端禮竹屋
作者：劉克莊
朝代：宋

植物惟竹尤清剛，高君占斷作屋場。
首陽二子艴然怒，柰何千載侵了疆。
七賢六逸接踵起，紛紜聚訟如堵牆。
士師狐疑不能决，後村老子來平章。
世間物以少爲貴，姚花禹柏蜀海棠。
籜龍子孫異於是，布滿天地并四方。
幽栖自是渠高興，勝踐不與君相妨。
立談虞芮各冰釋，高君奄有千篔簹。
設榻中央墉四旁，莫遣俗客升吾堂。
題黄景文詩·其一
作者：劉克莊
朝代：宋

病叟懶親燈久矣，得君贄卷闔還開。
專心致意刻成楮，有膽通身占斷梅。
中的孟云非爾力，鑽堅顔歎竭吾才。
舊時奇字今忘却，不是無人載酒來。
題黄景文詩·其二
作者：劉克莊
朝代：宋

蚤穿草履行求友，晚閉柴荆病絕交。
古德皆曾經棒喝，今人不肯事推敲。
吟千萬首等蛩響，續三百篇無鳳膠。
霍地鬢毛如雪色，少年歲月莫輕拋。
題齋壁
作者：劉克莊
朝代：宋

浩如煙海積如山，紙上陳人叫不還。
白首書生無事業，一生精力費窗間。
題龍眠十八尊者
作者：劉克莊
朝代：宋

嘗聞天台境，肉身往無從。
仁夫示此圖，恍惚游其中。
應真一一若舊識，或踞怪石臨飛淙。
山鬼投牒何敬恭，天女問法尤丰茸。
盆魚鬐鬛等針粟，放去夭矯拏空濛。
山深無人地祇出，被服導從侔王公。
前驅鷙獸後夔魍，徐行殿以一瘦筇。
巉巉蒼壁謖謖松，下有老宿眉雪濃。
石橋滅沒雲氣斷，似是鬼國非天宮。
層冰融結挾怒瀑，毒虺噴薄含腥風。
至人於此方入定，壞衲羃首枯株同。
等閑一坐六十劫，汝技有盡吾無窮。
書生往往談性命，怵以禍福猶兒童。
倒持手版口勸進，對此寧不面發紅。
我知龍眠筆外意，要與濁世鍼盲聾。
退之云釋善變幻，愷之謂畫能神通。
幻耶神耶兩莫詰，與子持叩西山翁。
顛危
作者：劉克莊
朝代：宋

老梢慮航危，隆棟憂厦顛。
危欠維楫爾，顛將覆壓焉。
風
作者：劉克莊
朝代：宋

風於天地間，惟桂尤其雄。
將由巖竅多，或是地形穹。
不知起何處，但覺來無窮。
浮埃晦白晝，奇響激半空。
一怒動旬浹，小亦數日中。
城堞凜欲壓，况此半畝宮。
嘗聞古至人，御氣猶輕鴻。
劉季晚可憐，擊筑悲沛豐。
我老斷恐怖，眡身等枯蓬。
飄擲付大塊，奚必分西東。
風入松
作者：劉克莊
朝代：宋

攀翻宰樹暫徘徊。草草安排。昔人徒步陳雞絮，愧公家、僕馬觥罍。華表舊愁滿目，黃粱殘夢傷懷。欲將莊列等歡哀。對卷慵開。憑高指點虛無路，問何年、遼鶴歸來。宿酒得風漸解，小輿待月同回。
風入松
作者：劉克莊
朝代：宋

橐泉夢斷夜初長。別館淒涼。細思二十年前事，嘆人琴、已矣俱亡。改盡潘郎鬢髮，消殘荀令衣香。多年布被冷如霜。到處同床。簫聲一去無訊息，但回首、天海茫茫。舊日風煙草樹，而今總斷人腸。
風入松
作者：劉克莊
朝代：宋

歸鞍尚欲小徘徊。逆境難排。人言酒是消憂物，奈病餘、孤負金罍。蕭瑟搗衣時候，淒涼鼓缶情懷。遠林搖落晚風哀。野店猶開。多情惟是燈前影，伴此翁、同去同來。逆旅主人相問，今回老似前回。
風入松
作者：劉克莊
朝代：宋

殘更難睚抵年長。曉月淒涼。芙蓉院落深深閉，嘆芳卿、今在今亡。絕筆無求凰曲，痴心有返魂香。起來休鑷鬢邊霜。半被堆床。定歸兜率蓬萊去，奈人間、無路茫茫。緣斷漫三彈指，憂來欲九迴腸。
風旛堂二首·其一
作者：劉克莊
朝代：宋

告子早不動，先師四十餘。
乃知盧行者，暗合秀才書。
風旛堂二首·其二
作者：劉克莊
朝代：宋

夜夜各趺坐，朝朝同打齋。
不知那箇子，曾夢祖師來。
風雨凉甚一首
作者：劉克莊
朝代：宋

淅淅吹庭樹，錚錚濺瓦溝。
乍除秦酷吏，重見晉清流。
山有月行脚，溪無風打頭。
不知楚臺客，何以說悲秋。
風雪二首·其一
作者：劉克莊
朝代：宋

大塊號萬竅，强名之曰風。
楚人無意義，亂說有雌雄。
風雪二首·其二
作者：劉克莊
朝代：宋

持帚通樵徑，搘筇過蘚橋。
不知及門者，若箇肯埋腰。
飛將
作者：劉克莊
朝代：宋

沙漠有烽起，上林無鴈來。
可憐漢飛將，虛築望鄉臺。
食早荔七首·其一
作者：劉克莊
朝代：宋

苧蘿仙子絳紗裳，歲歲年年逞色香。
不比阿環池上果，一千年得一番嘗。
食早荔七首·其七
作者：劉克莊
朝代：宋

先生受用晚蕭然，日晏厨荒突未煙。
說與兒童休懶覓，摘來丹實可加籩。
食早荔七首·其三
作者：劉克莊
朝代：宋

樹頭栗鼠往來頻，時遣髽童作徼巡。
不是尚方要包貢，暮年頼此助精神。
食早荔七首·其二
作者：劉克莊
朝代：宋

活八十年頭雪白，啖三百顆面桃紅。
村南村北無人識，向荔枝邊覓此翁。
食早荔七首·其五
作者：劉克莊
朝代：宋

萬株絳翠圖難畫，一種甘滋味鮮知。
但見美如西子舌，斷無齼上玉環眉。
食早荔七首·其六
作者：劉克莊
朝代：宋

向來喚做荔支顛，浪得顛名不記年。
帝憫此翁顔色老，即家除拜荔支僊。
食早荔七首·其四
作者：劉克莊
朝代：宋

蜀道閩山各有之，千林紅綠任紛披。
杜詩息響難追和，蔡譜孤行欠補遺。
飲中題一首
作者：劉克莊
朝代：宋

曾從莊列問端倪，俗學區區等甕雞。
佛法須償蚯蚓債，帝魂化作杜鵑啼。
安知丞相嗔如屋，但見山公醉似泥。
它日門人求注脚，只須標作飲中題。
飲者
作者：劉克莊
朝代：宋

大醉害心風，小醉卧咽嘔。
世有大先生，一飲石五斗。
飲良翁宮教新第二首·其一
作者：劉克莊
朝代：宋

拂袖歸來計未疎，別規爽塏卜新居。
即今獨擅百弓地，當日惟携一束書。
戶外何須置行馬，坐中不必盡懸魚。
渠亦若與人家國，輸與興公賦遂初。
飲良翁宮教新第二首·其二
作者：劉克莊
朝代：宋

負郭依山遠市廛，高宜臺榭下宜田。
徑當膏抹從盤谷，似向丹青見輞川。
別墅暮年□□□，□□□□□南遷。
與君幸已抽身了，共結黄雞白酒緣。
餘寒
作者：劉克莊
朝代：宋

老子今年八十三，怕寒渾未試春衫。
尚存晉宋間人意，折得南枝带雪簪。
餞潘使君二首·其一
作者：劉克莊
朝代：宋

送去迎來兩轂朱，如侯治行極稀疎。
清惟薄採閩山荔，仁不曾苞丙穴魚。
遺愛驗於還印後，歸裝貧似下車初。
漢廷尚有公卿闕，頗怪龔黄欠璽書。
餞潘使君二首·其二
作者：劉克莊
朝代：宋

一念拳拳帝所臨，士民皆諒使君心。
隨車雨每孚精禱，下瀨船多出俸金。
兩載公真茹蘗苦，百年人尚愛棠陰。
從今緊閉袁安戶，庭雪平腰徑草深。
餞送高大著出鎮嚴陵
作者：劉克莊
朝代：宋

抗疏鳴陽易，翻身出晝難。
無家歸蜀道，有敕管嚴灘。
席藁臣言戇，分茅聖度寬。
空令同館士，極目認帆竿。
餞鄉守宋監丞二首·其一
作者：劉克莊
朝代：宋

束起蒲鞭教令清，郡人未識疾呼聲。
甌閩莫不興於學，虞芮忘其所以爭。
父老見棠思舊愛，兒童騎竹若初迎。
何須更說郎官省，小却猶當拜水衡。
餞鄉守宋監丞二首·其二
作者：劉克莊
朝代：宋

牛屋漁磯在履封，晚將身世託春風。
荒原拾穗誰憐我，小隊尋花屢屈公。
耄有鬚眉如蓋老，衰無歌誦美文翁。
明時各遂飛潜性，去矣鞭鸞碧落中。
館頭
作者：劉克莊
朝代：宋

雨雪蕭蕭驛堠長，不堪流潦入車箱。
撫州城外黄泥路，即是人間小太行。
首春九日壽溪三絕·其一
作者：劉克莊
朝代：宋

隻手經營費拮据，十年栽接稍扶疏。
猶嫌檜柏純蒼翠，白白紅紅間數株。
首春九日壽溪三絕·其三
作者：劉克莊
朝代：宋

渴飲茅柴不計杯，有時跌倒在蒼苔。
松風浩蕩俄吹醒，安用龍巾拭吐哉。
首春九日壽溪三絕·其二
作者：劉克莊
朝代：宋

陶子經丘又尋壑，龐公上塚亦携家。
可憐春事今年早，落盡桃花落杏花。
香山寺
作者：劉克莊
朝代：宋

佛廢何關儒者事，要知開創亦辛勤。
居人公拆純欏柱，巨室深藏舊記文。
鍾已毀樓移出寺，石猶鎸字徙爲墳。
吾詩句句通陰騭，安得檀那子細聞。
馬上口占
作者：劉克莊
朝代：宋

陌上鞦韆索漸收，金鞭懶逐少年遊。
晚風細落梨花點，飛上春衫總是愁。
馮唐廟
作者：劉克莊
朝代：宋

當饋而今渴將材，豈無梟俊尚沉埋。
不曾薦得雲中守，也道身從省戶來。
驥孫晬日
作者：劉克莊
朝代：宋

驥子丰神水似清，晬盤拏了太憨生。
語遲未識罷并囝，性慧過如姊與兄。
顧我高明慙父祖，願兒愚魯至公卿。
何時長大勝冠带，處處將車捉轡行。
高光
作者：劉克莊
朝代：宋

發兵坑黥布豎子，踞洗駡隋何腐儒。
誰道東都重名節，故人只喚作狂奴。
髮脫
作者：劉克莊
朝代：宋

髮脫紛紛不待爬，天將醜怪變妍華。
論爲城旦寧非怒，度作沙彌亦自佳。
稚子笑翁簪柏葉，侍人諱老匣菱花。
霜寒尤要泥丸暖，慙愧烏巾著意遮。
魏勝廟
作者：劉克莊
朝代：宋

天與精忠不與時，堂堂心在路人悲。
龍顔帝子方推轂，猨臂將軍忽死綏。
灑泣我來瞻畫像，斷頭公耻立降旗。
海州故老凋零盡，重見王師定幾時。
魏太武廟
作者：劉克莊
朝代：宋

荒涼瓜步市，尚有佛狸祠。
俚俗傳來久，行人信復疑。
亂鴉爭祭處，萬馬飲江時。
意氣今安在，城笳暮更悲。
魏志
作者：劉克莊
朝代：宋

稱帝稱王非一个，國家不可便無孤。
此言只是瞞孀幼，豈有英雄也恁愚。
鯉湖
作者：劉克莊
朝代：宋

凡是龍居處，皆難敵此泉。
下窮源至海，上有穴通天。
小派猶成瀑，低峯亦起煙。
莫疑乘鯉事，能住即能僊。
鳳凰臺晚眺
作者：劉克莊
朝代：宋

經月疎行臺上路，秣陵城郭忽秋風。
馬嘶衛霍空營裏，螢起齊梁廢苑中。
野寺舊曾開玉帳，翠華久不幸離宮。
小儒記得隆興事，閑對山僧說魏公。
鳳孫余第六孫也早慧忽夭追悼一首
作者：劉克莊
朝代：宋

竟失鵷雛種，難求扁鵲醫。
兩行樗叟淚，一本杏殤書。
抱去常回顧，呼來尚挽髭。
案頭莊列子，哀至掩還披。
鵲
作者：劉克莊
朝代：宋

久不聞烏鵲，朝來噪不休。
殊鄉無喜事，應爲買歸舟。
鶑梭
作者：劉克莊
朝代：宋

擲柳遷喬大有情，交交時作弄機聲。
洛陽三月春如錦，多少工夫織得成。
鶑粟
作者：劉克莊
朝代：宋

初疑鄰女施朱染，又似宮嬪剪綵成。
白白紅紅千萬朵，不如雪外一枝橫。
鶯梭
作者：劉克莊
朝代：宋
体裁：七言绝句

擲柳遷喬太有情，交交時作弄機聲。
洛陽三月花如錦，多少工夫織得成。
鶴會三首·其一
作者：劉克莊
朝代：宋

晚覺方家總寓言，儋書只說谷神存。
不煩姹女來丹竈，忽有嬰兒出顖門。
鶴會三首·其三
作者：劉克莊
朝代：宋

投不貲軀火宅中，須臾鬢雪換顔紅。
暮年頗欲從翁去，共過蓬萊聽水風。
鶴會三首·其二
作者：劉克莊
朝代：宋

肉眼安能辨聖凡，有時巾褐過城南。
亦無肘後堪傳汝，且向純陽兩字參。
鷓鴣天
作者：劉克莊
朝代：宋

前度看花白髮郎。平生痼疾是清狂。幸然無事汙青史，省得教人奏赤章。遊俠窟，少年場。輸他群謝與諸王。居人不識庚桑楚，弟子誰從魏伯陽。
鷓鴣天
作者：劉克莊
朝代：宋

詩變齊梁體已澆。香奩新制出唐朝。紛紛競奏桑間曲，寂寂誰知爨下焦。揮彩筆，展紅綃。十分峭措稱妖嬈。可憐才子如公瑾，未有佳人敵小喬。
麥斜
作者：劉克莊
朝代：宋

諺比武夷君，來游稱所聞。
巖開花似染，洞出氣如雲。
屋老殘詩在，崖枯小篆焚。
只疑龕室內，猶有艾軒文。
黄天谷贈詩次韻二首·其一
作者：劉克莊
朝代：宋

浪迹徧齊州，曾從劍俠游。
尚嫌秦政臭，肯要郅支頭。
客禮朝三殿，兒嬉弄五侯。
吾猶看不破，何况道家流。
黄天谷贈詩次韻二首·其二
作者：劉克莊
朝代：宋

世無仙則已，有必屬斯人。
丹熟將分友，雲遊每念親。
小窗時讀易，靜室夜修真。
符篆皆餘事，題詩亦出塵。
黄寬夫示詩不已自和前二首答之·其一
作者：劉克莊
朝代：宋

冥搜藻思殊精鍊，細讀蓬心稍豁開。
我竊高年慙綠竹，君持半偈試黄梅。
肯爲唐季小家數，須做僧中大辨材。
吸盡魚龍蝦蟹子，不妨一蹴至如來。
黄寬夫示詩不已自和前二首答之·其二
作者：劉克莊
朝代：宋

精思巧斲詩家事，繆敬陽尊市道交。
杜說新詩猶費改，韓評推字不如敲。
衣傳曾飲先師乳，絃絕今無異域膠。
欲引藺卿懷內璧，吾貧未免以磚拋。
黄檗寺一首
作者：劉克莊
朝代：宋

猶記垂髫到此山，重游客鬢已彫殘。
寺經水後增輪奐，僧比年時減鉢單。
絕壑雲興潭影黑，疎林霜下葉聲乾。
平生酷嗜朱翁字，細看荒碑倚石欄。
黄檗山
作者：劉克莊
朝代：宋

出縣半程遥，松間認粉標。
峯排神女峽，寺創德宗朝。
鸛老巢高木，僧寒曬墮樵。
早知人世淡，來住退居寮。
黄檗道中崖居者
作者：劉克莊
朝代：宋

種竹成林橘滿園，牛歸童子掩籬門。
主人雖不知名氏，想見孤高可與言。
黄田人家別墅繚山種海棠爲賦二絕·其一
作者：劉克莊
朝代：宋

萬紅扶路笑相迎，彷彿前身石曼卿。
若向花中論富貴，芙蓉城劣海棠城。
黄田人家別墅繚山種海棠爲賦二絕·其二
作者：劉克莊
朝代：宋

海棠妙處有誰知，全在臙脂乍染時。
試問玉環堪比否，玉環猶自覺離披。
黄羆嶺
作者：劉克莊
朝代：宋

黄茅迷遠近，不見一人行。
信步未知險，迴頭方可驚。
路由高頂過，雲在半腰生。
落日無栖止，飄飄自問程。
鼓山用餘干趙相韻
作者：劉克莊
朝代：宋

城郭區區一聚埃，江山如此信佳哉。
挾龍相國騎箕去，招鶴仙人弭節來。
試問炊粱成短夢，何如煨芋撥殘灰。
危亭更著文公扁，日落山空未忍回。
齊人少翁招魂歌
作者：劉克莊
朝代：宋

夜月抱秋衾，支枕玉鸞小。
艷骨泣紅蕪，茂陵三十老。
卧聞秦王女兒吹鳳簫，淚入星河翻鵲橋。
素娥剗襪跨玉兔，回望桂宮一點霧。
紛紅小蝶沒柳煙，白茅老仙方瞳圓。
尋愁不見入香髓，露花點衣碧成水。
齊俗
作者：劉克莊
朝代：宋

柏寢纔休又雪宮，殺麋罪與殺人同。
徂丘稷下人多詐，誰肯投身入穽中。
齒落
作者：劉克莊
朝代：宋

愈悲第二牙辭去，况我今虧第一牙。
嚼比牛飼衰畢現，豁如狗竇醜難遮。
讌陳麟脯真虛設，庖進魚䐹不必嗟。
歲晚魯公惟食粥，斷無仙骨飯胡麻。
龍溪道中
作者：劉克莊
朝代：宋

曠土茫茫無主名，朱門惟恐籍分明。
老農猶記淳熙事，太息文公志未行。
龍隠洞
作者：劉克莊
朝代：宋

先賢評桂山，推爾居第一。
豁然碧瑶戶，夾以蒼玉壁。
中有無底淵，黑浪常蕩潏。
諒當剖判初，倍費造化力。
雷嗔斧山開，龍怒裂石出。
至今絕頂上，千丈留尾脊。
寧論兒女子，壯夫股爲慄。
我來欲題名，腕弱墨不食。
摩挲狄李碑，文字尚簡質。
今人未知貴，後代始寶惜。
洑流工駭舟，久游覺蕭瑟。
巖屋寬如家，迴櫂聊愒息。
一樹
作者：劉子翬
朝代：宋

一樹梅開早，清香襲客衣。
夕陽簫鼓散，半是折殘枝。
下灘
作者：劉子翬
朝代：宋

亂石槎牙瀉怒濤，滿船性命等鴻毛。
莫誇好手翻成誤，寄語舟人穩著篙。
下灘作
作者：劉子翬
朝代：宋

青山鎖連環，白間走鳴瀨。
迷津毫髮間，舟與危石會。
回淵聚浮沫，斷壁餘澎湃。
玩奇心若驚，覽景目不逮。
悠然一回首，孤驛已茫昧。
停橈念經歷，履地猶旋憒。
悲風嘯枯林，暮野雲相蓋。
隔船聞和歌，沽酒慰疲怠。
中渡
作者：劉子翬
朝代：宋

渡南渡北是長亭，沙上行人立馬情。
回首若無煙樹隔，只應猶望見高城。
九日登北山
作者：劉子翬
朝代：宋

戲馬英雄安在哉，閒因九日上崔嵬。
步窮巖壑身忘倦，望盡乾坤意始開。
已向晚風伴落帽，可無新菊共浮杯。
佳時及早須行樂，老境侵人咄咄來。
井泉
作者：劉子翬
朝代：宋

石井水濺濺，寒莎映碧蘚。
雨聲添溜急，天影入波圓。
曉汲連山寺，春耕潤野田。
杖藜三嚥罷，毛髮更蕭然。
任伯顯昨寄日柹不至續以膽瓶爲貺
作者：劉子翬
朝代：宋

石瀨分携常慘慘，尺書沓至中彌感。
槁慥不呈嫫母面，圓壺俄落雄兒膽。
南窗吾伊俱不勤，汲泉養花聊任真。
枝頭造化豈耐久，我輩自有無窮春。
伯勝文本袖詩見訪輒成長句奉酬盛意
作者：劉子翬
朝代：宋

懶逐交遊戶晝扃，客來曳履亦逢迎。
舊知吾里多豪雋，親識君家好弟兄。
瓜芋滿畦聊卒歲，琴書一榻寄平生。
驊騮歷塊終千里，俗眼悠悠未可輕。
借致明玉槌事藥復以小者易去因而銘之
作者：劉子翬
朝代：宋

潤色瑳，癯身橢。
飛石塵，供藥裹。
以小代大無不可，汝雖眇乎寔磊砢。
摩頂至踵輔衰我，彼方歸卧留莫果。
魁梧之才用則左，㗲然長歎口侈哆。
偶書
作者：劉子翬
朝代：宋

風急胡塵暗九州，岸巾長嘯一登樓。
故園却憶桐孫在，薄宦端爲荔子留。
湖海以南兵尚鬭，犬戎不死禍難休。
似聞推轂皆飛將，盍有清談謝傅流。
偶步
作者：劉子翬
朝代：宋

偶步忘歸遠，心閑逸興增。
山深知有寺，路盡不逢僧。
偶步
作者：劉子翬
朝代：宋

鬰鬰思淫滯，振衣聊萍遊。
雲晴霄宇麗，綠暗川原幽。
佇步時引顧，心期歎無儔。
路逢荷犂翁，笑我獨何求。
趨塵顧叩之，棄去不少留。
心知所言非，齟齬自慚羞。
歸來面空牖，默坐窮其由。
達人隆廣度，曲士遵偏謀。
臨歧每易惑，怨己識未周。
行藏命也夫，吾非斯人流。
入白水懷士特溫其
作者：劉子翬
朝代：宋

曉山隨意開，夏氣含露澄。
扶筇過巇嶮，飛仙亦凌兢。
松濤浄可潄，嵐煙起如蒸。
巨崿轉鼎鼎，危塍上層層。
悠然瞻眺地，彷彿記昔曾。
是鄉雖窮深，泥泥秀色凝。
高扉靜相對，招邀足嘉朋。
讌席覆大斗，吟窗燁華燈。
於今安在哉，骨冷喚不應。
軒軒鸞鳳遊，驚飆失飛騰。
豈伊黄壤恨，興言鯁煩膺。
含章不震輝，憔悴非所應。
雖微三字顯，要許二豪稱。
余衰怠好修，故態了不懲。
倏爾念離索，終焉愧瓌能。
噫嘻長風來，躊躕素蟾升。
及時痛自策，迅彩不可憑。
入白水次韵劉溫其詩
作者：劉子翬
朝代：宋

南山北山舊經行，諸劉相看如弟兄。
一枰圍棋果敵國，五字琢句真長城。
濁醪粗飯有餘樂，小几疏簾何太清。
我來徑醉未歸得，卧對屋角巖泉傾。
入白水訪劉致中昆仲
作者：劉子翬
朝代：宋

夜雨歇清曉，山椒雲氣昏。
駕言聊出遊，窈窕窮川原。
側帽避橫篠，揚袪障晴暾。
春泉散石壁，細草羅丘園。
陟峻已逾嶺，窺深更緣源。
喬松傍澗折，垂柯激潺湲。
過籟寒慘慘，驚林白翻翻。
造幽景寥閴，勝絕難具論。
僕夫知余樂，踟躕爲停軒。
惜無徙倚地，時來此開樽。
暮投鵝峯宿，青燈耿柴門。
相從二三子，交情久彌敦。
談玄測彖象，攬佩紉蘭蓀。
願言固所懷，丘壑吾道尊。
入開善
作者：劉子翬
朝代：宋

雙童肩竹輿，兀兀如乘舟。
及茲朝暑微，遠訪招提幽。
蒼山望中橫，清泉脚底流。
所歷已殊勝，况乃窮林丘。
僧房在在凉，逢迎足茶甌。
岸幘幽鳥鳴，橫琴素煙浮。
倦借一榻眠，吾生復何求。
薰風溪上來，虛簷散颼颼。
開懷若傾倒，忽去不可留。
人間苦炎熱，物外常清秋。
功名非所期，聊尋赤松遊。
兩山
作者：劉子翬
朝代：宋

渡南渡北兩山遥，隔岸行人手可招。
日暮海門煙雨黑，一川舟檝趁歸潮。
六言二首·其一
作者：劉子翬
朝代：宋

鼎食鼎烹謀拙，山南山北興長。
片夢彭殤壽夭，一枰漢楚興亡。
六言二首·其二
作者：劉子翬
朝代：宋

黄卷篋中昆友，白醪杯裏聖賢。
我願長閑足矣，人憐獨處蕭然。
兼道携古墨來墨面龍紋墨背識云保大九年奉敕造長春殿供御龍印香煤旁又識云墨務官臣庭邽監官臣夷中臣子和臣卞等進蓋江南李氏物也感之爲作此詩
作者：劉子翬
朝代：宋

長春殿古生荆薈，猶有前朝遺物在。
錦囊珍重出玄圭，雙虬刻作蜿蜒態。
枯皮剝製弄幾刓，斷玦精堅磨不殺。
吾聞李氏據江左，文采風流高一代。
當時好玩不獨此，器用往往窮奢汰。
徵工選技填御府，不惜千金爲賞賚。
治兵唐推英衛精，治民漢許龔黄最。
惜哉取士不知術，妙手獨得庭邽輩。
真主驅馳八極中，荒王逸樂孤城內。
汗青得失更誰論，尤物競爲人寶愛。
嗟余視此真糞土，事有至微猶足戒。
投文欲往弔江流，幽魂未泯應慚悔。
再和六四叔所賦十二相屬詩
作者：劉子翬
朝代：宋

饑鼠緣條殘果墮，舍如蝸牛足高卧。
無心虎殿逐羣英，尚想兔園傾一坐。
同年我又衰龍鍾，夔蛇相憐寧有窮。
馬革戰場空白骨，羊裘釣瀨餘清風。
棘端造猴巧難學，且赴茅簷雞黍約。
雲深杞狗夜可尋，已辦豬靴走磽确。
凉月
作者：劉子翬
朝代：宋

凉月未出山，浮雲半空白。
徘徊步軒窗，宛若待佳客。
經林漏飛輝，映溆生華澤。
及茲秋景清，吾廬更幽寂。
殊觀發祕藏，妙聽生寥閴。
營營息初機，烱烱懷新得。
豈無平生心，所樂已非昔。
天旋河漢動，夜久鄰機息。
淒淒感庭蘭，歲莫霜霰集。
呼兒溫濁醪，獨酌醉永夕。
凝雲堂詩次文賀州韵
作者：劉子翬
朝代：宋

君家遥借我家山，我亦時來一笑看。
縹緲雲扶千疊秀，空濛翠滴兩州寒。
已將老目供秋晚，未覺豪心怯酒闌。
文伯詩無飄泊歎，盡將幽抱付遐觀。
出郊
作者：劉子翬
朝代：宋

路轉囊山北，扶輿憶舊過。
乾坤征戰久，遊宦別離多。
瘴樹餘紅葉，春江又綠波。
平生豪橫氣，未老半消磨。
出郭詩呈張守
作者：劉子翬
朝代：宋

出郭籃輿載酒隨，林邊蕭寺趁幽期。
雲依石度遥看久，路繞田分欲去疑。
落日悲風滄海外，黄化翠竹晚秋時。
憑詩一寫登臨勝，爲報壺山太守知。
分茶公美子應預爲白曬之約
作者：劉子翬
朝代：宋

夢裏壺山尋二妙，不因荔子鬢絲華。
聊分茗碗應年例，故有筠籠來海涯。
鮮苞尚想妃子笑，槁面何取西施羓。
老饞惟作耐久計，一瞬紅紫真空花。
分韵賦古松得青字
作者：劉子翬
朝代：宋

風韵颼飀遠更清，蒼髯瘦甲聳亭亭。
連根欲鬭巖巒力，一蓋常涵雨露青。
曾映月明留鶴宿，近經雷霹带龍腥。
衰殘愧我無仙骨，願採流膏慰暮齡。
別安子允
作者：劉子翬
朝代：宋

得酒猶堪慰倦遊，長亭直爲故人留。
煙塵幾處兵猶鬭，風雨一年春又休。
尚記虎頭初擲筆，終憐猿臂未封侯。
離歌唱落榆關月，可是君心耐得愁。
劉兼道獵
作者：劉子翬
朝代：宋

劉侯好獵親馳逐，指呼雙犬如奴僕。
朝衝唐石亂雲來，暮聽潭溪流水宿。
何如著鞭走大梁，我亦與子同翱翔。
今年獵叛醢彭越，明年獵胡羓德光。
劉致中惠瓜
作者：劉子翬
朝代：宋

炎熇氣如焚，塊坐惟兀兀。
劉侯惠甘瓜，胸次瀉溟渤。
豐膚素浪浮，翠理霜刀刜。
因思少年時，窺園步清樾。
百金酬地主，熟蒂香可揭。
鄙懷須一快，聊效野人齕。
種瓜雖賤工，愛護渠敢忽。
薅芸治其煩，灌溉滋其竭。
自然子母繁，翠蔓相連結。
種瓜誠有道，養民豈無術。
噫余夙昔知，此意未及物。
劉處士墳山禮亭
作者：劉子翬
朝代：宋

風馬雲車悵莫尋，祠亭空鎖古原陰。
豆觴三獻禮經事，霜露四時人子心。
世盡浮雲同渺渺，名高拱木共森森。
平生積善身徒老，頼有家兒敵萬金。
劉道祖江程萬丘順甫講易孟子拾其意爲二十韵
作者：劉子翬
朝代：宋

吾初讀七篇，未領躍如義。
晚而窺大易，稍解寂然意。
乃知平放著，的的目前事。
盡心則無餘，窮神忽超詣。
以斯印羣書，拈出句句是。
君臣父子間，運量周旋際。
體之則光明，雜物了無累。
偉哉此陳編，孔孟心所寄。
有如撞洪鍾，合響入迢遞。
言高聽者聵，不絕僅如綴。
幸茲良友集，一發萬古祕。
真長富辭原，百折無留勢。
文通秉文均，裁度取中制。
宛丘坐忘言，袖手豈深閉。
鄙懷頓爲空，快若掃長篲。
旁觀二三子，耳剽咸愕眙。
誘之循循然，活處鱍鱍地。
氣質雖有拘，學問欲如蛻。
時乎不再來，過此恐少味。
大書鑱坐隅，以起衰惰氣。
劍潭贈李似表
作者：劉子翬
朝代：宋

夜窗把酒對鵝峰，分手悠悠各轉蓬。
艤棹相逢烟浪際，有家皆在亂離中。
胡兒久占清河地，壯士誰收赤壁功。
它日著鞭先後耳，飄零不用歎途窮。
勸六四叔卜居
作者：劉子翬
朝代：宋

便合誅茅隠舊陂，亂來吾里獨熙熙。
年豐禾黍侵山上，地僻杉松傍澗欹。
涉世有求俱甕算，歸田得計莫狐疑。
竹林杖屨從茲始，二阮風流儻可追。
北風
作者：劉子翬
朝代：宋

雁起平沙晚角哀，北風回首恨難裁。
淮山已隔胡塵斷，汴水猶穿故苑來。
紫色蛙聲真倔强，翠華龍衮暫徘徊。
廟堂此日無遺策，可是憂時獨草萊。
十七日集清湖
作者：劉子翬
朝代：宋

石堤蟠素虬，捍此百尺灣。
臨灣喚客飲，四座摇潺湲。
殘歊紅蕩析，凜若超塵寰。
却愁凉吹多，奪我酣醉顔。
時方雨聲斷，草木淒餘潸。
潤氣騰晚水，浮嵐撲秋山。
領略得妙趣，心遊勝躋攀。
那知百年憂，共樂此日閑。
篝燈夜分歸，危塍轉彎環。
芊芊稻苗風，綠亂不可刪。
不礙一月流，冰丸走其間。
慇懃傍扶輿，宛若送我還。
南歌子
作者：劉子翬
朝代：宋

伎倆無多子，逍遙自許時。閒愁且莫著雙眉。恰有梅香一點、到幽閨。寵辱棋翻局，光陰鳥度枝。頹然徑醉是便宜。擬倩潭風吹綠、漲瑤卮。
南歌子
作者：劉子翬
朝代：宋

卜夜容三獻，微歡極一時。風流太守未龐眉。放出筆頭光焰、壓金閨。藻麗花駢蕊，清高雪亞枝。曼聲恰與貫珠宜。聽此直教拚得、醉翻卮。
原仲溫其彥藻彥符致明集敝廬
作者：劉子翬
朝代：宋

清樽勸客且留連，亂後相從亦偶然。
三徑生涯鄉社裏，一秋心事菊花前。
向來憂喜皆陳迹，老去光陰逐斷弦。
懷抱故人今有幾，只因情話可忘年。
原仲紅釀甚佳嘗有十壺之約小詩發一笑
作者：劉子翬
朝代：宋

廣文挾書門戶閉，廣文置書尊罍開。
但欣引人著勝地，豈暇問客從何來。
走浪畦風初綠稻，屑塵村雨欲黄梅。
十泓琥珀今餘幾，壘塊非澆不可摧。
原仲致中寄梅雪二詩再次前韵·其一
作者：劉子翬
朝代：宋

一雪度臘寒不春，風光淡然溪谷濱。
清湖讀易月當午，烏石掛廬梅照晨。
未借流膏耕沃野，聊乘爽氣款蒼垠。
嗣音風雅愧辭竭，安得筆翻雲漢津。
原仲致中寄梅雪二詩再次前韵·其二
作者：劉子翬
朝代：宋

飯了意行忘遠近，翛翛老眼入疏梅。
愁邊賞味平生劇，亂後橫斜幾度開。
勝韵撩詩頻呫囁，冷香薰夢破咍臺。
莫將花客輕題品，自有渠儂十倍才。
古松
作者：劉子翬
朝代：宋

手植知何代，樅樅萬蓋齊。
韵清琴易寫，幹直鳥難栖。
慘淡連雲塢，鬅鬙蔭石谿。
刳明雖小用，曾照路人迷。
同原仲茂元致和入開善
作者：劉子翬
朝代：宋

寒聲蕭蕭霜葉秋，石路磽确穿林幽。
雲橫遠岫若平斷，風約小溪如倒流。
偶經名藍亦終日，喜有勝士同茲遊。
移床果茗咄嗟辦，曳杖欲歸仍更留。
同吳居安入開善四首·出山
作者：劉子翬
朝代：宋

日日冬氣昏，霜風不鐮面。
回輿始見山，數點寒中現。
我行得勝友，笑語生華絢。
如何劍峰南，咫尺不常見。
同吳居安入開善四首·宿省軒
作者：劉子翬
朝代：宋

夜空合一寂，擾擾息萬勞。
幽懷耿不寐，孤燈側殘膏。
稍知山雨來，聲在橫林高。
淒然却成夢，夢泛秋江濤。
同吳居安入開善四首·遊松菴
作者：劉子翬
朝代：宋

虛廊附山翔，泉聲小菴閉。
齋餘恣行遨，剝啄忻屢至。
午陰遇蘭芳，夕照坐松吹。
徜徉無所爲，聊盡今日意。
同吳居安入開善四首·過報德菴
作者：劉子翬
朝代：宋

循溪踏危矼，路入篔簹塢。
森森翠櫺間，一幹橫清雨。
茶煙日月靜，石壁軒扉古。
盡茲北山旁，小勝無遺取。
同張守謁蔡子强觀硯論琴偶書
作者：劉子翬
朝代：宋

共造中郎室，明窗玩好奇。
硯珍鎸子石，琴古斲孫枝。
篆鼎飄香遠，茶甌轉味遲。
自慚塵土累，清話得移時。
同才仲入山有懷奇仲
作者：劉子翬
朝代：宋

客至那容懶，牽筇入翠蘿。
山光知雨過，野色見秋多。
妙語時相奪，微吟只自哦。
吹塤來獨晚，此日恨如何。
同李漢老登高齋
作者：劉子翬
朝代：宋

飛梯百級轉層巒，政喜登臨著眼寬。
海上波濤連閬苑，日邊塵土暗長安。
亂來世事終無定，春盡羈愁豈一端。
頼有謫仙能喜客，時陪杖屨得雄觀。
同汪正夫行夫望鄱江
作者：劉子翬
朝代：宋

夜夢鄱江清，曉踏鄱陽縣。
雲濤著眼新，還疑夢中見。
寒聲彭蠡合，凍色廬峰現。
時方冬氣深，水縮川原變。
連沙突堆阜，派港分組練。
蕭蕭蓬鬢風，瑟瑟葭叢霰。
奇觀信幽絕，領略殊未遍。
何當烟艇高，載我行鏡面。
二難今勝流，愛客移清燕。
飲酣生泰和，語妙融交戰。
衰遲百不堪，一快天與便。
回筇晚霽中，路壓滄浪轉。
波光似留人，隨裾蕩華絢。
同翁士特李似表謁巽伯少卿因作醉歌
作者：劉子翬
朝代：宋

翁劉異氏居同里，奕葉論交今久矣。
隴西京兆實姻連，我既識翁因識李。
巽卿自洛始遷閩，寄食僧房仍密邇。
盍簪雅好有新舊，傾蓋高情無彼此。
酣歌擲劍悲羣公，胡爲局促荒山中。
曲肱放浪雖所樂，樂此亦知吾道窮。
自聞胡馬再南牧，九州何地無兵戎。
世衰成敗不以正，姦宄得意爲英雄。
儒生守經昧時變，憤切氣欲摩蒼穹。
斯言撥棄勿復理，把酒論詩差可喜。
圍爐夜語忘刻漏，吹燈曉色盈窗几。
歸塗草棘縈風袍，主人謝客僕御勞。
雲山悵望一回首，虎豹出穴哀猿號。
同胡原仲吳公路遊清湍亭賦詩得流字
作者：劉子翬
朝代：宋

出山曾幾時，桂露颯已秋。
興來任兩屐，散此默默憂。
嵐光近仍滅，鳥語靜忽流。
新亭迥臨危，急澗循巖陬。
上有獨樹蔭，下有鳴湍幽。
長飆一振蕩，俯仰聞颼飀。
平生塵累心，浄盡迥此遊。
徘徊嘯詠發，瞻眺窮林丘。
天寒雲已歸，山好客自留。
悠然百不知，日月過則休。
人生樂在我，何必遂所求。
同范智聞五月十四日夜賞月
作者：劉子翬
朝代：宋

微風浄郊原，暮色含清夏。
層巔月欲上，烱烱木葉罅。
豐姿一髮虧，爽氣千毫射。
流光不著地，黄抹溪西舍。
翩然釋嶠飛，雲浪鱗鱗化。
常恐螺髻青，失此驪珠挂。
奇觀天所吝，老眼得屢借。
不嫌神太清，跣立高梧下。
故人肯留連，一笑偶良夜。
濁醪勿虛杯，庭縞醉可藉。
同詹明誠傅茂元遊晞真館有詩因次其韵
作者：劉子翬
朝代：宋

橘柚垂紅古觀秋，歸途邂逅得尋幽。
晴沙散策隨山遠，夜月回船信水流。
勝處無詩端可恨，它時有酒更來遊。
相陪二妙平生友，老矣襟期共一丘。
向元伯寄爇香陶爐有心清聞妙之語
作者：劉子翬
朝代：宋

鄱江細壤如凝脂，陶成小爐圓浄姿。
色含三秋玉沆瀣，韵壓六尺金狻猊。
明窗澹澹浮薰起，故人警余良有以。
心清聞妙遊無方，萬石只在吾家傍。
吳傳朋遊絲帖歌
作者：劉子翬
朝代：宋

園清無瑕二三月，時見遊絲轉空闊。
誰人寫此一段奇，著紙春風吹不脫。
紛紜糾結疑非書，安得龍蛇如許癯。
神縱政喜縈不斷，老眼只愁看若無。
定知苗裔出飛白，古人妙處君潛得。
勿輕漠漠一縷浮，力道可採千鈞石。
睠予弟兄情不忘，軸之遠寄悠然堂。
謝公遺髯凜若活，衛后落鬒摇人光。
翻思長安夜飛蓋，醉哦聲落南山外。
亂離契闊三十秋，筆意與人俱老大。
政成著脚明河津，外家風流今絕倫。
文章固自有機杼，戲事豈足勞心神。
吳公路作功德院記成同居安入山書丹
作者：劉子翬
朝代：宋

浄坊疏寵自吾君，盍有豐碑載策勳。
方見隳崖礱翠琰，忽驚落筆散彤雲。
言言未索西山氣，噩噩新摛左氏文。
從此拱辰非厚夜，月明鐘鼓九霄聞。
呂丞相挽詩二首·其一
作者：劉子翬
朝代：宋

黄髮三朝老，勤勞險阻中。
十年流馬策，一日斷鼇功。
汛掃乾坤靜，扶持廟社隆。
璜溪今寂寞，彷彿見英風。
呂丞相挽詩二首·其二
作者：劉子翬
朝代：宋

慎□重調鼎，宣威屢幹方。
夷吾欣在晉，尚父果興唐。
劍佩凌烟閣，笙歌逸老堂。
猶聞病乘馹，遺恨隔清光。
呂尚書挽詩二首·其一
作者：劉子翬
朝代：宋

昔在賢關日，雄飛接俊髦。
家因登第起，名爲諫君高。
荷橐論思舊，牙旗出入勞。
傷心淝水變，遺恨激秋濤。
呂尚書挽詩二首·其二
作者：劉子翬
朝代：宋

國步多艱棘，忠誠誓翼扶。
據鞍方矍鑠，駡賊已含糊。
義在光惇史，人亡失壯圖。
因公感家世，憤氣欲吞胡。
呂居仁惠建昌紙被
作者：劉子翬
朝代：宋

寒聲晚移林，殘臘無幾日。
高人擁楮眠，臠卷意自適。
素風含混沌，春煦回呼吸。
餘溫偶見分，來自芝蘭室。
乍舒魄流輝，忽捲潮無迹。
未能澡余心，愧此一衾白。
嘗聞旴江藤，蒼崖走虬屈。
斬之霜露秋，漚以滄浪色。
粉身從澼絖，蛻骨齊麗密。
乃知瑩然姿，故自漸陶出。
治物猶貴精，治心豈宜逸。
平生感交遊，耳剽非無得。
精神隨事分，內省殊未力。
寸陰捐已多，老矣將何及。
自從得此衾，夢覺常惕惕。
清如夷齊鄰，粹若淵騫覿。
獨警發鏗鍧，邪思戢毫忽。
勿謂絕知聞，虛闈百靈集。
鼎鬴或存戒，韋弦亦規失。
則知君子所，惠以勵蒙塞。
呂居仁挽詞三首·其一
作者：劉子翬
朝代：宋

粹美元功畀，風流相國傳。
有文光聖道，無物累心淵。
侃侃常春氣，堂堂忽逝川。
東萊一點秀，冥漠楚山邊。
呂居仁挽詞三首·其三
作者：劉子翬
朝代：宋

江左欣初見，傾輸便豁然。
挽留嘗一粥，契闊已三年。
老去無新得，書來每自鞭。
幽明雖永絕，凜若在吾前。
呂居仁挽詞三首·其二
作者：劉子翬
朝代：宋

皓首猶貪學，謙虛德益豐。
潛神無朕際，悟物不言中。
雖處持荷貴，常安捽茹窮。
笑談驚委蛻，儒事有英雄。
周元仲將出山有愁別園林後夜春之句因作此詩留之
作者：劉子翬
朝代：宋

山館春來特地幽，岸巾何日不同遊。
花隨石壁高低發，水繞茅簷左右流。
叵我三杯真性適，咍臺一枕萬緣休。
山中樂事端如許，爲底周郎不肯留。
和丘斯行牧牛頌
作者：劉子翬
朝代：宋

軟草豐苗任滿前，蒼然觳觫卧寒烟。
直饒牧得渾純熟，痛處還應著一鞭。
和士特南浦詩
作者：劉子翬
朝代：宋

羽檄分兵控上流，時傳烽火過鄰州。
樓船半渡旌旗曉，胡馬欲來江漢秋。
淝水投鞭真浪語，幄中借箸有奇謀。
吾儒雅有康時意，不把詩輕萬戶侯。
和士特栽果十首·來禽
作者：劉子翬
朝代：宋

粲粲來禽味獨香，孤根誰徙向天涯。
好尋青李相遮映，風味應同逸少家。
和士特栽果十首·李
作者：劉子翬
朝代：宋

仙枝移傍小巖幽，答遝名推第一流。
曾向清波沈寒碧，甘瓜五色但輕浮。
和士特栽果十首·枇杷
作者：劉子翬
朝代：宋

萬斛金凡綴樹稠，遺根漢苑識風流。
也知不作清時瑞，朽腐那關故主憂。
和士特栽果十首·桃
作者：劉子翬
朝代：宋

手種桃花滿北山，花紅艷艷照春灣。
不知何代兒孫老，却見漁舟乍往還。
和士特栽果十首·梅
作者：劉子翬
朝代：宋

園林漸見綠陰濃，漠漠輕烟細雨中。
底事望梅能止渴，惟應萬想先來空。
和士特栽果十首·棖
作者：劉子翬
朝代：宋

棖橘甘酸各效能，南苞錫貢不同升。
果中亦抱遺才歎，有客攀條氣拂膺。
和士特栽果十首·椑柿
作者：劉子翬
朝代：宋

秋林黄葉晚霜嚴，熟蔕甘香味獨兼。
火傘頳虬浪褒拂，風標那似邑中黔。
和士特栽果十首·橘
作者：劉子翬
朝代：宋

南北由來地氣偏，凌寒松柏但蒼然。
逾淮種橘今爲枳，豈比中人性易遷。
和士特栽果十首·櫻桃
作者：劉子翬
朝代：宋

一樹含桃火爍空，而今春獻隔離宮。
只應壯士憂時淚，灑向枝頭點點紅。
和士特栽果十首·石榴
作者：劉子翬
朝代：宋

庭榴結實墊芳叢，一夜飛霜染茜容。
萬子同胞無異質，金房玉隔謾重重。
和安汝功採紫竹杖篇
作者：劉子翬
朝代：宋

赤籐表珍奇，桃竹寄吟玩。
高情在丘壑，微物懷深睠。
徵工匝遠林，彌山選一幹。
雲根傍崖蹙，椹色涵霜變。
匪憑精刃揮，根柢難立斷。
慇懃爲摩撫，燁燁光浮爛。
觸石聲含鍾，撢波影摇電。
矧余疲曳姿，假力斯過半。
皇皇駟馬威，秦趙昔臨按。
胡爲步槃跚，猥逐漁樵伴。
千金一顧重，朽質增華煥。
不經提携手，棄擲亦何算。
夙懷用捨情，感茲發長歎。
和徐從道韵二首·其一
作者：劉子翬
朝代：宋

高軒遥肯顧，掃室慣逢迎。
酒喜頻中聖，官慚四至卿。
憂時論曲突，感物詠長檠。
古道難開口，微君孰與明。
和徐從道韵二首·其二
作者：劉子翬
朝代：宋

拂袖歸來日，柴門稚子迎。
貧甘守藜藿，名不愧公卿。
寶劍空藏匣，良弨惜解檠。
中興誰草詔，君盍在承明。
和晁應之大暑書事
作者：劉子翬
朝代：宋

蓬門久閉謝來車，畏暑尤便小閣虛。
青引嫩苔留鳥篆，綠垂殘葉带蟲書。
寒泉出井功何有，白羽邀凉計已疏。
忍待西風一蕭颯，碧鱸銀鱠意何如。
和李似之秉燭觀梅詩
作者：劉子翬
朝代：宋

凍色沈萬象，晴巔露皚皚。
通宵月觀夢，夢破東風來。
小立值芳氣，微尋見寒肧。
我病亦呼客，沙邊久徘徊。
恍然驚老眼，一枝印清杯。
應知塵意盡，故向癯儒開。
謫仙愛逃禪，茲心政難灰。
覘新不待晨，燒燭寒巖隈。
草木有含章，發揮要天才。
頼公管領春，筆端起潛雷。
和李巽伯
作者：劉子翬
朝代：宋

浦樹冥茫茫，雲山淺淡中。
客愁生遠望，春意入晴空。
酒憶相如病，途憐阮籍窮。
慇懃桃葉句，欲和愧難工。
和李巽伯春懷
作者：劉子翬
朝代：宋

山寒古寺清，斷續春朝雨。
遥憐遠客情，寂寞誰晤語。
平生氣軒昂，失意今易與。
有酒即佳晨，無兵皆樂土。
微吟對節物，林靜幽花吐。
悠悠念鄉邑，耿耿悲豺虎。
知有濟時才，從橫在談麈。
功名恐未遲，老翮期更舉。
和溫其對月之什
作者：劉子翬
朝代：宋

意根如亂苗，已薙仍復生。
讀君對月吟，知君懷未平。
懷悽有豐恨，吟苦無和聲。
雄豪睨一世，失路鴻毛輕。
所以達觀士，榮枯兩忘情。
蒼蒼古松林，下有寒泉清。
醉倒石上眠，山禽喚人耕。
和熊叔雅四詠·屏山夜雪
作者：劉子翬
朝代：宋

誰憐組練寒，夜雪連營積。
有客卧衡茅，淮山夢中白。
和熊叔雅四詠·清湖驟雨
作者：劉子翬
朝代：宋

快雨不相期，平湖忽蕭颯。
坐久日明簷，繁聲靜中滅。
和熊叔雅四詠·潭溪秋碧
作者：劉子翬
朝代：宋

秋空晚自明，孤烟澹難起。
適意一枝筇，時來對寒水。
和熊叔雅四詠·石峰春靄
作者：劉子翬
朝代：宋

寒山遠欲無，春在冥濛處。
何如掃浮陰，盡放岧嶢露。
和黄德欽韵贈公路二孫
作者：劉子翬
朝代：宋

佩鰈趨蹌政妙年，階庭蘭玉固天然。
人間百藝皆由學，惟有讀書知子賢。
哭呂倅
作者：劉子翬
朝代：宋

瞑目荒山裏，携家萬里來。
旅塋猶借地，兒哭不勝哀。
裂甑妖難測，藏舟事可猜。
大賢應有後，天道信悠哉。
哭士特二首·其一
作者：劉子翬
朝代：宋

自古才難得，斯人又早亡。
青蠅頻去國，白首歎爲郎。
不覩遺書奏，徒懷挂劍傷。
楚魂招不得，南斗夜無光。
哭士特二首·其二
作者：劉子翬
朝代：宋

世緒風流遠，鄉評譽望清。
苦心幾傳癖，老筆擅詩名。
已訝祥占鵩，終憐夢泣瓊。
五峯雲外碧，一慟見交情。
問明仲遊武夷日
作者：劉子翬
朝代：宋

兀兀聽凉雨，開門雪漲川。
獨行楓葉底，秋興雁行邊。
老去無多事，閒知有勝緣。
何時縱仙舸，我亦願周旋。
喜誅大將
作者：劉子翬
朝代：宋

自提烏合衆，南北久跳梁。
避事幾危國，專權擬僭王。
然臍誅未快，擢髮罪難詳。
膏血汙砧斧，何曾灑戰場。
四不忍·其一
作者：劉子翬
朝代：宋

草邊飛騎如煙滅，拉獸摧斑食其血。
此時疾首念鑾輿，玉體能勝饑渴無。
危城屑麴驚雲擾，簠簋無光天座杳。
奮戈儻未雪深讎，我食雖甘何忍飽。
四不忍·其三
作者：劉子翬
朝代：宋

平沙月轉旌旗影，擐甲爲衾戈作枕。
此時飲恨念鑾輿，玉體能勝暴露無。
問安使者空相繼，清蹕不回宮殿閉。
請纓儻未縛酋渠，我榻雖安何忍寐。
四不忍·其二
作者：劉子翬
朝代：宋

黄河鑿鑿冰成路，人語寒空氣成霧。
此時泣血念鑾輿，玉體能勝凜冽無。
蒼黄天步蒙塵去，畫衮飄零傷歲暮。
飛書儻未伐姦謀，我服雖華何忍御。
四不忍·其四
作者：劉子翬
朝代：宋

漁陽疊鼓風沙戰，潑水淋漓舞胡旋。
此時太息念鑾輿，玉體能勝寂寞無。
六宮遭亂多奔迸，不復梨園歌舞盛。
著鞭儻未蹂龍庭，我瑟雖調何忍聽。
園蔬十詠·子薑
作者：劉子翬
朝代：宋

新芽肌理膩，映日浄如空。
恰似勻妝指，柔尖带淺紅。
園蔬十詠·波薐
作者：劉子翬
朝代：宋

金鏃因形製，臨畦發永歎。
時危思擷佩，楚客莫紉蘭。
園蔬十詠·瓠
作者：劉子翬
朝代：宋

溉釜熟輪囷，香清味仍美。
一線解瓊瑶，中有家人齒。
園蔬十詠·芋
作者：劉子翬
朝代：宋

分得蹲鴟種，連根占地腴。
曉吹黏玉糝，深碗啖模糊。
園蔬十詠·芥
作者：劉子翬
朝代：宋

葉實抱芳辛，氣烈消煩滯。
登俎效微勞，乍食驚頻嚏。
園蔬十詠·苦益
作者：劉子翬
朝代：宋

雖無適口味，暖益功稀比。
菜苦不登盤，言中多逆耳。
園蔬十詠·茭白
作者：劉子翬
朝代：宋

秋風吹折碧，削玉如芳根。
應傍鵝池發，中懷灑墨痕。
園蔬十詠·菘
作者：劉子翬
朝代：宋

周郎愛晚菘，對客蒙稱賞。
今晨喜薦新，小嚼冰霜響。
園蔬十詠·蘿蔔
作者：劉子翬
朝代：宋

密壤深根蒂，風霜已飽經。
如何純白質，近蒂染微青。
園蔬十詠·韮
作者：劉子翬
朝代：宋

肉食嘲三九，終憐氣韵清。
一畦春雨足，翠髮翦還生。
士特贈筆
作者：劉子翬
朝代：宋

書成癡，傳成癖，平生識字真無益。
筆扛鼎，思涌泉，何如蹶張强弩絃。
管城雅貺情雖重，感此囏難拙於用。
君不見翠華南渡江，江路八百里。
胡兒飲馬鏡湖邊，不逢漢兵胡自止。
只今城闕多旌旗，報國擬將雕面兒。
長星吐彗南掃北，轉禍爲福須乘時。
虎頭心事不能已，勸君勿弄毛錐子。
夏日吟
作者：劉子翬
朝代：宋

君不見長安公侯家，六月不知暑。
扇車起長風，冰檻瀝寒雨。
重櫩邃屋晝生陰，反易天時在談吐。
又不見五陵富豪兒，炎天多快意。
雪縠曳輕明，珍槃嚼甘脆。
蛾眉皓齒發清歌，灑酒筠枝集蠅蚋。
何如野客歌滄浪，萬事不理心清凉。
流金鑠石未爲苦，勢利如火焚中腸。
夜凉
作者：劉子翬
朝代：宋

茅舍蕭蕭暑雨餘，夜凉清若在冰壺。
一窗月上杉篁影，便是人間水墨圖。
夜坐
作者：劉子翬
朝代：宋

客裏驚秋晚，慵眠但曲肱。
夜闌深院雨，人過隔牆燈。
遠思千端惡，寒威一倍增。
夢孤渾易破，哀柝故登登。
夜行潭溪上念仲原致中喬年茂元伯達皆有入山期以詩趣之
作者：劉子翬
朝代：宋

長夏不見雨，袢暑故相病。
及茲顥氣回，一夕飛灑併。
攬衣步新凉，宇宙涵清潤。
月離南山高，水循雙澗靜。
流觀外既洽，至樂中潛應。
緬懷平生友，契闊時光運。
石峰許尋盟，有約殊未定。
事紛莽如塵，欲掃那得盡。
年衰覺世浮，慮澹知心勝。
良遊莫蹉跎，小暇即乘興。
夜過王勉仲家宿酒數行爲作此歌
作者：劉子翬
朝代：宋

遥林带雪迷村疃，伶俜一馬行無伴。
故人家住丁坂頭，停驂邂逅成清款。
犯寒知我猶空腹，地爐然薪架紅玉。
花瓷湯酒欲生香，竹外庖厨聞剁肉。
夫君不有中饋賢，咄嗟辦此何神速。
酒酣意氣悲荆棘，尚憶朱甍舊時宅。
豺狼得志竟何成，至今人骨如霜白。
亂離少有闔門在，漂蕩俄驚五年隔。
數畝荒田已失耕，一間茅屋仍留客。
客情主意懽難盡，短臘窮冬春欲近。
明朝分手更愁人，且覆清觴莫留剩。
夜飲
作者：劉子翬
朝代：宋

良宵樂未央，促席團欒坐。
佳人意慇懃，唱歌屬余和。
幽期貴闊畧，醉語多叢脞。
沈沈玉巵酒，量淺難負荷。
豈不懷極懽，恐重賓友過。
褰帷望明河，山月銜半破。
回軒互追奔，傘拂簷瓦墮。
夢仙謠
作者：劉子翬
朝代：宋

鵝子峰前波色清，劉郎看山無俗情。
癯儒自昔有仙骨，夜夢體飛如葉輕。
雲中不識朝天路，雙童導我凌空去。
側身度巖隈，盤盤復回回。
翛然意往形不礙，石窟蘚竇俄天開。
乘槎夜泛牛女渡，鞭鸞曉入金銀臺。
花深不逢人，時聞佩環聲。
仙翁睡起方結襪，見客坦易無崖垠。
擊蒙冀垂矜，叩妙獲一言。
七情汩心心憒昏，窒慾如水澄其源。
臼中㕮咀藥，手撮仍見分。
旁有泠泠泉，三潄乃盡吞。
駐紅却白非難事，貪生慮死真愚計。
當時同遊七姓俱，但記古月成胡字。
塵緣未斷不得留，海風吹過蓬瀛洲。
覺來窗戶冥曚曉，玉鏡晶晶墮松杪。
夢如愚珙
作者：劉子翬
朝代：宋

驚破池塘夢，宵長不再眠。
寒聲摇谷口，側月到床邊。
一自芝蘭遠，都無翰墨傳。
老懷安得寫，孤詠不成篇。
大年三月書來許訪敝廬繼聞阻雨已歸近聞復有來意以詩溫之
作者：劉子翬
朝代：宋

畫沙筆妙言猶在，折角巾欹興已窮。
不見此豪春色晚，至今遺恨雨聲中。
詞華端是補天手，謔浪故存高世風。
聞欲尋盟石峯下，人生能費幾枝筇。
天迥
作者：劉子翬
朝代：宋

天迥孤帆隠約歸，茫茫殘照欲沉西。
寒鴉散亂知多少，飛向江頭一樹棲。
奇仲和致中棋詩有玄中一著是吾宗之句
作者：劉子翬
朝代：宋

局上深機未足窮，玄中一著若爲通。
五宗惟明不是物，三語孰解將無同。
常恨老懷多憒憒，每逢益友太匆匆。
金篦刮眼寧無頼，况是牆西有德公。
奇仲和詩有吸盡西江說是公之句
作者：劉子翬
朝代：宋

南鄰袖手只如愚，東里談玄亦甚都。
可是據鞍方矍鑠，須防鬻璞得盧胡。
春空潮響來何自，秋浦天容落欲無。
萬古西江只如許，何煩呼吸費工夫。
奇仲德華第二轉語皆有旨趣致中乃謂僕操兩可於其間戲成長句
作者：劉子翬
朝代：宋

不可無詩絕盍簪，雜然嘲玩寄嘉音。
唯阿似是摸稜手，虛靜初無照物心。
蓮蕩遠陰波面合，堇峯橫翠雨中深。
頗能逐勝此來否，一笑又成梁甫吟。
奉酬少稷道舊之什
作者：劉子翬
朝代：宋

少日胸懷輒自奇，與君談笑叩天扉。
南宮試藝聯裾出，上苑尋芳結騎歸。
亂後交遊今孰在，向來心事已多違。
雙魚忽得平安信，回首家鄉夢欲飛。
子靜閲僕舊舉子文有詩因次原韵
作者：劉子翬
朝代：宋

雪縠烏紗氣似雲，摇毫不瞬已成文。
兒時追逐無三捷，老去荒唐更十分。
木裏液樠將底用，韶邊朋肯豈堪聞。
却慚鋟板能流惡，一付焚如政頼君。
子魚
作者：劉子翬
朝代：宋

舊聞通印名，海錯珍莫踰。
火氣爍鱗鬣，鹵香泛庖厨。
泥泥子盈胞，鮮美禍所區。
生如粒芥微，多若囊粟儲。
他年想吞舟，勿輕此錙銖。
一咀命千百，雖甘汝安無。
窮冬孚乳時，罩䍡海爲虛。
含凍體猶僵，得潟味已渝。
虐戲等刳孕，淫刑幾戮孥。
人深襁褓恩，在物愛豈殊。
閩風易殺子，盥水沈其軀。
詎有惻怛心，旁推及豚魚。
相殘人獸均，自殘獸不如。
哦詩化蠻獠，因警饕餮徒。
孤翼吟
作者：劉子翬
朝代：宋

哀哀孤飛禽，聲鳴何悲酸。
含情若有訴，口訥無由宣。
瞻雲憶舊侶，悠悠隔山川。
勿言異類微，聚散同悲懽。
零霜解疊翼，錯綵銷文翰。
殞身未足辭，失意誠可憐。
羣飛盡投林，凌空獨翩翩。
豈無棲巢枝，託跡常不安。
啄食朝競場，流飲暮爭源。
鳴弦應機發，薄命當其先。
長翮易奮飛，窮途少周旋。
風雲肯借便，一舉誰能攀。
安仁道中
作者：劉子翬
朝代：宋

汩汩復汩汩，著鞭雞一號。
老身緣底急，長路只徒勞。
石亂春谿惡，山深曉月高。
村沽得微醉，猶足張餘豪。
客路
作者：劉子翬
朝代：宋

客路經春雨，淹留未得歸。
徑泥黄染屨，林霧白侵衣。
直氣何由吐，愁心只欲飛。
東風如解事，吹夢落漁磯。
宮亭湖
作者：劉子翬
朝代：宋

近湖黯黯氣常寒，指點宮亭渺莽間。
素色夜浮全楚月，綠光春浸十州山。
醉思天末騎鯨去，老怯風頭聽雁還。
柔櫓聲中知禹烈，愧無椽筆畫孱顔。
宵長
作者：劉子翬
朝代：宋

宵長慵早寐，念念客愁新。
燈影明高屋，蛩聲動四鄰。
滿懷平日事，雙鬢倦遊身。
避地從漂轉，西風羽檄頻。
宿回向寺
作者：劉子翬
朝代：宋

清秋聊命駕，細雨獨行山。
淺淡烟雲裏，回還紫翠間。
病多新覺老，心懶舊能閒。
宿遍山南寺，何曾興盡還。
宿士特山堂懷似表
作者：劉子翬
朝代：宋

襆被重來宿，山堂故宛然。
池清秋過月，林靜晚生烟。
仙李朝雙闕，詩翁閟九泉。
無因訪存歿，搔首暮山前。
宿雲際偶題
作者：劉子翬
朝代：宋

穀雨都無十日間，落紅棲草已斑斑。
曉烟未放屋頭樹，春漲欲浮天際山。
翠蓋縈風沉遠坂，漁舟驚浪落前灣。
鍾聲認得林邊寺，歲歲籃輿獨往還。
寄如愚珙二首·其一
作者：劉子翬
朝代：宋

射殿遥聞駐六飛，天顔咫尺引儒衣。
吾家亦有臚傳喜，叔姪聯名賜第歸。
寄如愚珙二首·其二
作者：劉子翬
朝代：宋

雁塔蟾宮盡假途，要須行實副名譽。
六經堂上歸來日，飽讀平生未見書。
寄子靜
作者：劉子翬
朝代：宋

有約來何晚，行吟遡遠風。
老懷清似水，雙鬢亂如蓬。
晤語非無得，疏慵政畧同。
秋來湖上集，只是欠單公。
寄巨山
作者：劉子翬
朝代：宋

分携六換禁城烟，夢也慵飛到日邊。
綵筆尚懷貂可續，冰銜時許雁遥傳。
紫薇院靜君宵直，綠苧村深我晝眠。
會向急流歸亦好，雙筇同訪幔亭仙。
寄巨山
作者：劉子翬
朝代：宋

故人浮家檇李傍，爲愛修竹分僧房。
霏霏玉塵夢千里，剡剡銀鈎書數行。
極知神潛鼻端白，祇恐喜動眉間黄。
烟波莫久費吟筆，好繪日月增天光。
寄張子平
作者：劉子翬
朝代：宋

老矣張平子，飄零客此州。
清樽如有伴，白髮不知愁。
雨燕捎簾入，風花擁檻浮。
夢中家在否，歸興莫悠悠。
寄彭子靜
作者：劉子翬
朝代：宋

凍岫立高白，曉寒生太虛。
閉門翻巾幐，偶見良友書。
書中有長句，別懷陳鬰紆。
吐鳳詞既絕，續貂理難如。
起望新鄉雲，一讀三卷舒。
繁思攪中扃，頼此豁欲無。
鵠鷄有潛化，蓬麻豈資扶。
吾人交義深，不恨相見疏。
但恐德不修，心期愧非初。
寄懶菴
作者：劉子翬
朝代：宋

山暝雨連夕，今晨天氣清。
遥懷懶菴人，高卧掩柴荆。
幽寂性所嗜，蕭然寄平生。
惟應田叟來，對床話躬耕。
寄秀峰忠老
作者：劉子翬
朝代：宋

高鐘號月掩巖扉，遥想幽人不夢時。
曾聽微言知見妙，應憐懶我用功遲。
幘疏種種寧相貸，窗靜山山尚可疑。
儻有一單容過客，眼中須接秀峰奇。
寄致中因溫前約
作者：劉子翬
朝代：宋

故山歸路豈云賒，憶對春風餞物華。
尚口乃窮憐反舌，以年當廢惜殘花。
勤渠載酒傳非誤，倉卒回輿事偶差。
今日重來綠槐夏，已拚纈面醉君家。
寄致明兼簡余時升
作者：劉子翬
朝代：宋

篔簹有利材，要自爲本觀。
綠虬挾春怒，穴土氣已完。
達士審所施，窮士審所安。
癯劉燭人鏡，僞態了莫干。
常吹噓二余，傳以摩雲翰。
大余携書來，一見意已殫。
似爲殊勝摇，胸中衮濤瀾。
皴膚褫厚襲，枵腹拾衆殘。
那知藝圃遊，宇宙自爾寬。
黄間跳鏃易，省括眼要端。
幸公調護之，無使困所難。
鵝峰橫几上，晚翠深作寒。
徜徉有真樂，未應悔儒冠。
寄致明并紀惠雁觀梅之舊
作者：劉子翬
朝代：宋

稚劉於我最多情，此日詩筒不絕聲。
孤雁相依真得地，早梅一粲又傾城。
向來蘭好知誰許，病後霜林懶獨行。
小几清香慰臨別，極知了了萬緣輕。
寄茶與二劉
作者：劉子翬
朝代：宋

然松煮鼎山泉冽，槍旗一水分優劣。
鳳餠推開雪照人，花瓷啜罷甘潮舌。
大劉談天紫髯張，小劉逃禪清興長。
會須酌此同翱翔，或凌剛風九天上，或泛弱水三山傍。
寄茶與曾吉甫
作者：劉子翬
朝代：宋

兩焙春風一塍隔，玉尺銀槽分細色。
解苞難辨邑中黔，瀹盞方知天下白。
岸巾小啜橫碧齋，真味從底傾輸來。
曩歸畀余一語妙，三歲暗室驚轟雷。
寄茶與汪正夫兼簡行夫
作者：劉子翬
朝代：宋

絳囊團窊社邊得，持歸廣文破枯寂。
三人舌本有雌黄，一引胸次還虛白。
平生目成惟素書，邇英能事知有餘。
欻然長嘯風裂石，黟山方卧小於菟。
寄蜀二首·其一
作者：劉子翬
朝代：宋

盜隔枝江遠，人來蜀道稀。
亂離非復昔，富貴不如歸。
戎馬心何壯，家山願莫違。
阿圓從小慧，解歎白雲飛。
寄蜀二首·其二
作者：劉子翬
朝代：宋

有客傳歸信，愁懷得暫寬。
兒童占鵲喜，鄰里借書看。
離蜀秋方半，浮湘歲欲闌。
柴門頻灑掃，夢想見征鞍。
寄行夫兼懷如愚珙
作者：劉子翬
朝代：宋

已把重陽菊，吟懷不爲秋。
江湖三俊遠，天地一翁愁。
日近書來少，宵長夢不休。
吳雲猶可望，時上堇峯頭。
寄題清軒二首·其一
作者：劉子翬
朝代：宋

聞說名軒寄遠情，得非遊世厭營營。
丈夫出處渾無累，只要心源一點清。
寄題清軒二首·其二
作者：劉子翬
朝代：宋

中郎言語妙天下，曾向軒中記舊遊。
一尺翠珉揮染罷，冰輪夜轉屋山頭。
寄題觀瀾亭二首·其一
作者：劉子翬
朝代：宋

遥知壓水創新齋，百里寒聲席下來。
準擬杖藜秋夜去，同看月湧爛銀堆。
寄題觀瀾亭二首·其二
作者：劉子翬
朝代：宋

未合滄溟勢不休，噴雲齧石幾經秋。
雄心戲欲相吞吐，一縱詞瀾筆下流。
寄題鄭尚明煮茶軒三首·其一
作者：劉子翬
朝代：宋

過耳颼颼未歇，裝懷憒憒俄空。
它日寧逃水厄，會須一訪髯翁。
寄題鄭尚明煮茶軒三首·其三
作者：劉子翬
朝代：宋

一點春回枯枿，萬家譟動寒墟。
鳳餠龍團玉食，傷心半入穹廬。
寄題鄭尚明煮茶軒三首·其二
作者：劉子翬
朝代：宋

黿鼎從渠染指，麯車絕念流涎。
猶有清饞未已，茶甌日食萬錢。
寄題陳良臣頤軒四首·其一
作者：劉子翬
朝代：宋

七事疑生何晏，三爻夢感虞翻。
獨養靈龜不昧，有人高卧頤軒。
寄題陳良臣頤軒四首·其三
作者：劉子翬
朝代：宋

奇峯一疊兩疊，亂澗清流濁流。
那識高人勝處，閴然心地能幽。
寄題陳良臣頤軒四首·其二
作者：劉子翬
朝代：宋

啼鵑底用流血，渴水猶貪飲河。
勿謂山雷象淺，人生口禍常多。
寄題陳良臣頤軒四首·其四
作者：劉子翬
朝代：宋

道醇泮宮識面，德潤梓里知名。
相從固應未晚，畏君難弟難兄。
寄題黄應亨東明齋二首·其一
作者：劉子翬
朝代：宋

青藜不復來人世，好學如君自少雙。
頼有羲和鞭日轂，曉紅常照讀書窗。
寄題黄應亨東明齋二首·其二
作者：劉子翬
朝代：宋

齋居雅意與誰論，會見依光沐寵恩。
慚愧野人欺我懶，相招炙背坐松根。
寄魏元履
作者：劉子翬
朝代：宋

世情事虛文，十幅了一書。
片言倒肺腑，子獨不佞予。
班班眼中秀，學膽誰似渠。
平生幾兩屩，踏破牛斗墟。
小言謁侯門，大言叫天都。
歸來闢存室，默坐追亡逋。
床頭著韋編，盤礴萬古初。
時拈紙上語，破的妙有餘。
已甘酬對難，舌本噤不舒。
矧予在半流，所見方模糊。
蝸涎不自潤，詎敢相霑濡。
人生强多知，於己固已疏。
睫邊遺太極，意上町六虛。
獰猿縶尚跳，况乃拊檻呼。
是神非吾神，滓穢政可奴。
嘗聞不遠復，佩作三字符。
煌煌杏壇春，一枝明清湖。
蜂蝶未全知，佳處自不孤。
惟予先著眼，時來採芳腴。
何當共叩微，歸性有順塗。
寒中偶書
作者：劉子翬
朝代：宋

寒從何處來，凜色照閩楚。
挹之霜松下，清澹不成雨。
豪生小病之，一笑窺寰宇。
天轉隠江湖，吾心正如許。
寒澗
作者：劉子翬
朝代：宋

林間幽鳥啄枯槎，落盡寒潮一澗沙。
獨木橋西遊子宿，酒旗斜日兩三家。
少稷賦十二相屬詩戲贈一篇
作者：劉子翬
朝代：宋

不用爲鼠何數奇，飯牛南山聊自怡。
探穴取虎有奇禍，守株伺兔非全癡。
文成雕龍盈卷軸，畫蛇失杯坐添足。
走馬章臺憶舊遊，歲月纔驚羊胛熟。
六窗要自息獼猴，黄雞無應心日休。
白衣蒼狗變化易，世事何殊牧豬戲。
少稷遠訪弊廬仍留佳句書此寫懷抱不足爲報也
作者：劉子翬
朝代：宋

常嫌門外車，驅馳但揚塵。
今朝故人來，喜聽聲轔轔。
昔別自梁苑，分飛湘吳閩。
痛心鳴鏑禍，事往勿復陳。
共載諧寥閴，分筇上嶙峋。
山川舊賞識，挾友意彌新。
徘徊小精廬，劇談口翻津。
爲言漂蕩餘，投迹荒寒濱。
夕火斧僧林，朝餐糴鄰囷。
官閑非所恨，有祿不濟貧。
牢愁寫萬斛，語壯眉不顰。
定知撐腸書，爲君發精神。
調鐘尚變啞，畫龍孰窺真。
吾聞倜儻才，韜默貴自珍。
量海浚宜廣，豪山磨欲磷。
十科世所重，羣公謂當仁。
向來薦牘飛，璧光動高旻。
陳編論糟粕，中有王道諄。
謀國必張國，療民須活民。
但得君名揚，何異我志伸。
居仁報李季言論養生之益
作者：劉子翬
朝代：宋

平生外騖已知非，木枕藤衾老可依。
春半風光唯掩戶，病邊懷抱自忘機。
不知靜守綿綿息，何似閒隨栩栩飛。
欲寄勤渠問仙李，玄關底處是真歸。
居仁與季言論養生方往叩之而原仲詩有金花充膆之語乃知致中妙用如此近捨皇甫遠取居易豈不迂耶以詩請事
作者：劉子翬
朝代：宋

紫微談道渺無津，逸步飄然歎絕塵。
但向函關迎老子，不知鄭圃有真人。
數絲雪髮神彌瑩，一點金花意自春。
莫謂余衰難語此，胸中勇氣尚輪囷。
屏跡
作者：劉子翬
朝代：宋

屏跡山樊避世喧，晚風落日靜柴門。
寒泉繞竹通幽圃，小徑穿田入別村。
散策微吟霜葉脫，鈎簾宴坐碧雲翻。
閒中興味知何晚，絕口名途不更言。
山寺見牡丹
作者：劉子翬
朝代：宋

倦遊曾向洛陽城，幾見芳菲照眼新。
載酒屢穿卿相圃，傍花時值綺羅人。
十年客路驚華髮，回首中原隔戰塵。
今日尋芳意蕭索，山房數朵弄殘春。
山源
作者：劉子翬
朝代：宋

汩汩山源水，分流去若馳。
有聲知尚淺，得勢轉徂卑。
葦棘連荒浦，魚蝦聚小泜。
起予湖海興，惆悵念前期。
山陰作
作者：劉子翬
朝代：宋

地勢東南盡，清江吳越分。
修塗雜川陸，游役念良勤。
相從二三子，心期同所欣。
逢幽不暫憇，何由解塵紛。
抗跡蹈奇石，揚情矚流雲。
崇林擁密翠，細草潛幽薰。
蘭亭訪舊遊，昔嘗覽遺文。
有生憐共盡，興懷豈惟君。
逍遥千載上，逸興故不羣。
風流詠觴樂，寂寂今無聞。
山館偶題
作者：劉子翬
朝代：宋

水繞山堂竹映橋，偶來塵意已潛消。
最憐曉日浮波影，滿壁煌煌玉電摇。
巖桂
作者：劉子翬
朝代：宋

凉颸振遠村，寂寞度清芬。
山路不知處，月窗時夜聞。
孤根寒抱石，落子半飄雲。
袖手空延佇，無才可賦君。
巡寨偶書
作者：劉子翬
朝代：宋

窮寇轉趨海，吾邦備宜先。
連年戍役頻，徵兵及漁佃。
扶戈或稚齒，嬰胄仍華顛。
未知戎伍肅，朱旗亂長阡。
林端晚燧發，石際飛梯懸。
崎嶇樵牧地，萬竈生浮烟。
我行視營柵，兒戲端可憐。
倚茲形勢險，寇至常遷延。
羣兇昔吾軍，赤指抨鳴弦。
防胡屢瓦解，合寇俄星連。
猶多燕趙兒，意氣非當年。
駢車載珍寶，結騎馳嬋娟。
時危天稔亂，事豈汝能專。
怒風飛驚濤，河梁失歸船。
四顧天地黑，攬衣思茫然。
府會次士特韵
作者：劉子翬
朝代：宋

夜宴芙蓉苑，華榱燭影光。
史君頻會客，侍女慣新妝。
劇飲不勝醉，論詩非所長。
倚欄霄漢近，宮殿鬰相望。
建康六感·吳
作者：劉子翬
朝代：宋

龍翔大耳兒，虎視捉刀人。
風雲競追逐，逸軌誰能遵。
大皇負英材，沈潛欻求伸。
一呼定南國，再戰威强鄰。
抗魏既摇岳，攘劉亦披鱗。
組練繞平隰，艨艟蔽通津。
偉哉人物盛，成功豈無因。
代祀已飄忽，風流久彌新。
停橈眺迥陸，裂蔓登層闉。
卧龍昔來遊，萬古懷清塵。
建康六感·宋
作者：劉子翬
朝代：宋

寄奴真偉人，落拓龍潛地。
據筵呼五木，已有吞世氣。
世期值陽九，天綱日淪替。
偏邦或跨州，卑號猶稱帝。
匪乘艱棘運，英姿疇能濟。
南戡奠番禺，西狩澄涇渭。
功雖與世隆，道亦因人廢。
緬懷揖讓風，黄屋身如寄。
頹波日奔迫，夜壑遷神器。
巢由獨賢哉，高縱邈難繼。
建康六感·晉
作者：劉子翬
朝代：宋

日昃無全照，南遷事倉忙。
龍謠方協瑞，星禍已告亡。
凌遲百年運，凜凜危莫將。
向來問鼎人，項背常相望。
環宮白羽列，面闕鳴弦張。
膺圖未躋泰，卜世豈在長。
獨憐短轅公，推刃殺忠良。
百身嗟莫贖，一慟鬢成蒼。
時移事亦更，爲宋復爲梁。
惟有采石潮，年年到前崗。
建康六感·梁
作者：劉子翬
朝代：宋

開圖屬英睿，失國由昏愞。
斯人異前脩，撥亂旋致亂。
輕刑下益肆，厚爵臣彌叛。
聰明馳萬機，精苦徒宵旰。
鳳冕敬方袍，鸞旗游彼岸。
悠然棄從懷，臨機復難斷。
那知千佛力，不紓一寇難。
酒色覆商周，神仙蕩秦漢。
趨亡固多軌，荒迷卒同貫。
微聖常鮮終，撫冊三慨嘆。
建康六感·陳
作者：劉子翬
朝代：宋

悲風嘯荒垣，歌斷庭花曲。
璧月夜沈輝，瓊樹春銷馥。
郊圻遊從盛，想像猶經目。
麗景明新妝，清波映鮮服。
承恩屬令姿，被選皆華族。
朝從結綺遊，暮向臨春宿。
意高時忽謝，步遠塗方促。
榮華事不長，哀樂情難足。
悠悠六朝事，轉眄風驚燭。
永懷興亡端，斯文慚麗縟。
建康六感·齊
作者：劉子翬
朝代：宋

堯宮不翦茨，禹室無崇壤。
巍巍天步隆，萬代猶可仰。
荒哉二三君，經營務華敞。
落慥滿清江，飛斤殷遥響。
疏淵引瀾澳，築圃遷林莽。
筋力斃民軀，貲財傾國帑。
雄心獨未倦，矯首生遐想。
時徂陵谷變，無事猶悲曩。
殷憂易興懷，逸樂難終享。
過客問青棲，荒畦棘花長。
弔史
作者：劉子翬
朝代：宋

禽殫繁弱棄，兔盡韓盧烹。
英雄起乘時，時徂力難爭。
精魂閉尺穴，壯骨颺飛塵。
淒涼千載下，聞風凜如生。
嬴秦失其鹿，圖王各崢嶸。
斯人顧眄間，漢楚分重輕。
臣雖替末路，君亦寒初盟。
豈不念疇昔，百戰同艱辛。
誰云漢網疏，豪俊屢拂縈。
高蹈欣繫解，括囊聞飲醇。
張守唱和紅字韵詩八首·其一
作者：劉子翬
朝代：宋

午枕回清夢，疎林逗遠風。
茶甌烹葉白，果飣剝方紅。
小壘常稀訟，鄰邦近息戎。
民謠知善政，佽助亦何功。
張守唱和紅字韵詩八首·其七
作者：劉子翬
朝代：宋

斷虹明晚井，烟靄半隨風。
岸柳霜收綠，庭榴日貸紅。
酒酣腸有海，棋戰手興戎。
賡唱逢勍敵，方知比興功。
張守唱和紅字韵詩八首·其三
作者：劉子翬
朝代：宋

漂流今海角，胡騎忽秋風。
舊隠懷空翠，征途厭軟紅。
時平猶倦仕，力小况從戎。
欲遣愁城破，須論酒子功。
張守唱和紅字韵詩八首·其二
作者：劉子翬
朝代：宋

一巵那惜醉，引劍坐生風。
怒髮冠衝綠，憂顔鏡損紅。
莫輕秦黷武，舊耻漢和戎。
慷慨今賢守，燕然擬勒功。
張守唱和紅字韵詩八首·其五
作者：劉子翬
朝代：宋

海市從蕭索，杯盤樂土風。
郡樓山向背，村塢樹青紅。
玉麈嗤夷甫，牙籌陋阿戎。
王侯真夢耳，穴蟻更論功。
張守唱和紅字韵詩八首·其八
作者：劉子翬
朝代：宋

濟難資長策，常懷國士風。
秦强因將白，魯弱更蒐紅。
歎己懷孤憤，憂時詠小戎。
儒冠須勿溺，邂逅亦成功。
張守唱和紅字韵詩八首·其六
作者：劉子翬
朝代：宋

微吟時擁鼻，瀟灑晉人風。
客至添樽綠，官閑省印紅。
易徂嗟歲月，迭盛歎華戎。
願草浯溪頌，中興旦暮功。
張守唱和紅字韵詩八首·其四
作者：劉子翬
朝代：宋

燦爛燕公筆，飄然邁祖風。
高吟時舉白，戲語或題紅。
訝敏文翻水，誇嚴律比戎。
詩壇如第將，蘇李謝前功。
張巨山賦蠟梅因成四首·其一
作者：劉子翬
朝代：宋

取名慕橫枝，要自同風格。
雖微調鼎味，宛有金鉉色。
張巨山賦蠟梅因成四首·其三
作者：劉子翬
朝代：宋
体裁：五言绝句

尖萼破微霜，明犀透清暾。不有朱紫繁，那知中色尊。
張巨山賦蠟梅因成四首·其二
作者：劉子翬
朝代：宋

渾疑蠟作花，貌野中抱幽。
冷香不盈階，意盡仍一流。
張巨山賦蠟梅因成四首·其四
作者：劉子翬
朝代：宋

今日尋此梅，危行石澗東。
花神欲宣令，萬鐸懸春風。
徐大著挽詩二首·其一
作者：劉子翬
朝代：宋

韋經傳素業，漢策射巍科。
史擅三長譽，書讎九寫訛。
甑塵終寂寞，雲路久蹉跎。
迅景崦嵫迫，知君恨獨多。
徐大著挽詩二首·其二
作者：劉子翬
朝代：宋

方同傾蓋樂，遽起絕弦悲。
道向清朝屈，心惟靜者知。
阻修綿酒奠，誰序錦囊詩。
宣室空思賈，淒涼又一時。
徑山寄生子作道服三首·其一
作者：劉子翬
朝代：宋

旋裁山繭作山衣，更著芒鞋白接䍦。
自笑支離風貌野，紆朱紆紫不相宜。
徑山寄生子作道服三首·其三
作者：劉子翬
朝代：宋

粲粲休誇綺與紈，紉蘭製芰亦良難。
此袍遍滿三千界，要與寒兒共解顔。
徑山寄生子作道服三首·其二
作者：劉子翬
朝代：宋

遠信慇懃到草菴，却慚衰病豈能堪。
聊將佛日三端布，爲造青州一領衫。
得天台命二首·其一
作者：劉子翬
朝代：宋

奉祠得請向天台，清夢先尋紫翠堆。
借問劉晨今在否，雲間應見耳孫來。
得天台命二首·其二
作者：劉子翬
朝代：宋

暖風環佩滿芳洲，貝闕珠宮憶舊遊。
此日劉郎心似水，桃花空繞暮溪流。
得沖佑命
作者：劉子翬
朝代：宋

幾年歸夢水雲間，猿鶴重尋已厚顔。
慚愧君恩猶竊祿，官銜新带武夷山。
必源以古風見投詞意甚遠因爲賦風吹原上苗勉其殖學待時也
作者：劉子翬
朝代：宋

風吹原上苗，青青入無邊。
發生頼陽和，秀潤滋澄漣。
遊車走道旁，忽之如浮烟。
那知丁黄愁，枵腹望果然。
農功日夜急，地産東南偏。
飛霜皓盈疇，豐穗垂連顛。
盤盂薦新嘗，瓊糜失輝鮮。
物生爲世用，豈較成後先。
羣芳紅打圍，從渠爭春妍。
思賢堂懷薛令
作者：劉子翬
朝代：宋

創始人何在，空堂草棘侵。
衝門狐竄急，穴柱蠹藏深。
羽化王喬舄，塵昏子賤琴。
獨嗟民困甚，誰繼昔賢心。
怨女曲
作者：劉子翬
朝代：宋

空原悲風吹苜蓿，胡兒飲馬桑乾曲。
誰家女子在氊城，嗚嗚夜看星河哭。
黄金爲閨玉爲宇，平生不出人稀覩。
父憐母惜呼小名，擇對華門未輕許。
干戈漂蕩身如寄，綠鬢朱顔反爲累。
朝從獵騎草邊遊，暮逐戎王沙上醉。
西鄰小姑亦被虜，貧賤思家心更苦。
隨身只有嫁時衣，生死同爲泉下土。
出門有路歸無期，不歸長愁歸亦悲。
女身軟弱難自主，壯士從姑不如女。
悠然堂和致明絕句
作者：劉子翬
朝代：宋

清霜一夜倒蒹葭，放出湖光徹遠沙。
漠漠浮煙收欲盡，晚風輕浪蹴銀花。
悼李奉
作者：劉子翬
朝代：宋

選拔由親衛，時危遠出征。
氣驍嘗忽敵，身歿始知名。
故妾辭空帳，殘兵隸別營。
傷心豺虎窟，冒險爾何輕。
感白髮
作者：劉子翬
朝代：宋

兒時坐澗石，散髮如浮烟。
風驚綠鬅鬙，意欲凌飛仙。
那知二毛見，倏忽到老邊。
蒙紗猶鏟彩，獵鬢强呈鮮。
星星儻未已，遂恐華吾顛。
騎省歎遇合，郎潛感迍邅。
萬古寄一轍，長歌悲昔賢。
流光不假借，志抱何由宣。
餘齡事可知，已矣寧非天。
窮通各有待，憔悴孰使然。
淒其槁梧畔，惕若明鏡前。
靈膏詎能涅，薅拂事可憐。
惟應幽室處，一猛放萬緣。
嘗聞衛生要，心白髮自玄。
懷致中
作者：劉子翬
朝代：宋

夢覺殘夜永，山寒氣逾清。
林幽萬籟息，月出虛堂明。
披衣坐復起，懷人思空盈。
經時不對面，素榻浮埃生。
遥知念盍簪，臨風亦關情。
褰幃望歧路，慨然欲宵征。
無人導我先，何因識門庭。
仰憑鴻雁飛，書詞寫深誠。
詞多意莫宣，益遣幽恨并。
懷舊歌
作者：劉子翬
朝代：宋

黄茅生煙暗村落，浩歌無復當時樂。
鄰家酒熟逆鼻香，一醉乾坤墮冥漠。
尋芳屢過垂玉軒，叉魚夜上浮清閣。
鬭牌擊鼓多伎倆，我獨旁觀惟大噱。
驚烽入座懽難保，幸得身存他勿道。
吾宗潛武卧空棺，衮臣兄弟埋荒草。
當時醉舞向花下，綠鬢朱顔各鮮好。
隙駒風燭尚須臾，數子凋零不待老。
死生細事從渠天，莫學兒女相哀憐。
一窗容膝可終隠，寇盜擾擾今連年。
王師誅鉏有漏網，死灰焰焰猶思然。
憂煎過計祇自惱，且但努力耕吾田。
懷遠
作者：劉子翬
朝代：宋

樓北樓南烟岫遮，水光秋色澹無涯。
風驚枯葦連汀雨，霜著寒楓滿樹花。
故人悠悠絕雙鯉，別恨耿耿聞悲笳。
索居懷抱向誰寫，古調一吟青鬢華。
打魚歌
作者：劉子翬
朝代：宋

西溪觀魚仍開樽，鳴榔隠隠沈煙村。
吾人豈有竭澤意，澒洞四際魚龍奔。
驚潛初見穿亂藻，亟遁轉覺迷深源。
向非驅迫羣黨聚，罩䍡徒使波濤渾。
巨鱗足供數客飽，銀刀瑣碎不足論。
吁嗟神物未變化，暴骨砧机寧非寃。
江湖萬里厭游泳，失地斗水能爲恩。
臨流解網意亦厚，誘以芳餌仍爭吞。
因悲摇尾向數罟，豈異俯首縻華軒。
慨然投箸起太息，歸思已逐冥鴻鶱。
投壺
作者：劉子翬
朝代：宋

暇日賓朋集，投壺雅戲同。
傍觀驚妙手，一失廢前功。
禮盛周垂憲，詞誇晉起戎。
區區論勝負，轉眼事還空。
拙句謝伯達老友
作者：劉子翬
朝代：宋

贈梅發言吾過矣，衛生無術誰之尤。
魯兀游心聊自遣，樂春舉足豈無憂。
携筇
作者：劉子翬
朝代：宋

晨起偶無事，携筇出潭川。
翩翩雙鳬飛，宛若導我前。
林靜滴殘雨，村深澹寒烟。
當春足膏澤，俯夏餘清妍。
野溜綠交貫，山花紅接連。
雄觀發新奇，勝地窮攀緣。
據石弄驚急，班荆蔭連卷。
幽懷脫塵拘，如超混芒先。
向令作興來，未必勝偶然。
榮觀事多乖，內取樂乃全。
他時誰繼遊，此意遥相傳。
新凉
作者：劉子翬
朝代：宋

新凉爲招客，勝集非預圖。
前峰雨未散，泠風繞吾廬。
披襟沐清駛，合席隨霑濡。
定知喧譊中，欲此一快無。
興來擴以酒，草具來須臾。
田翁偶過我，添杯坐其偶。
爲言秋暑劇，稻畦日凋疏。
寧辭抱甕勞，僅給園中蔬。
喜茲甘澍足，普潤無遺墟。
遥山莽難分，綠浪摇虛徐。
我病不任耕，歲收仰微租。
蒙成每自愧，一飽便有餘。
連觴使之釂，醉語雜叫呼。
野人無他腸，我輩恐不如。
新灣
作者：劉子翬
朝代：宋

苒苒寒生水面煙，吳歌唱罷月微偏。
停橈又向灣前宿，一夜西風浪打船。
早行
作者：劉子翬
朝代：宋

村雞已報晨，曉月漸無色。
行人馬上去，殘燈照空驛。
早飲
作者：劉子翬
朝代：宋

柴椽百枝蔭方塘，高梧老柳著兩行。
輕烟曳組適寒碧，芙蕖釀出秋風香。
宿酲縈胸殊未快，衝之欲引天潢派。
戲投小餌向深淵，錦鱗忽見空中挂。
篘清鱠雪更作豪，坐客狼狽已半逃。
嗚嗚叢歌猶未徹，兀睡聽作蜩蟬號。
明皇九馬圖
作者：劉子翬
朝代：宋

書生兀兀園不窺，見馬豈辨騮與騅。
開圖九駿立突兀，摸索知是真龍兒。
奔雷蹴踏原野動，曳練慘錯風沙隨。
華纓金絡豈不好，矯首奮迅那容羈。
吾聞取驥如擇士，競愛妥帖驚權奇。
士懷倜儻衆論斥，馬有顦顇羣駑欺。
六閑豢養固恩厚，橫氣摧折常鳴悲。
丹青儻不逢妙手，萬世豈識真龍姿。
因思中原政格鬭，鐵騎倏忽銀山移。
著鞭安得致此物，掩畫四顧徒歔欷。
春圃六言三首·其一
作者：劉子翬
朝代：宋

候騎不侵南海，好山多近吾廬。
醒歌醉眠任我，朝奏暮召從渠。
春圃六言三首·其二
作者：劉子翬
朝代：宋

南堂面山已勝，北檻俯澗仍幽。
千巖莫非石友，萬壑總是清流。
春夜二首·其一
作者：劉子翬
朝代：宋

葉葉風鳴幕，梢梢雨打窗。
烟銷寒寶鴨，膏淺側銀缸。
春夜二首·其二
作者：劉子翬
朝代：宋

樓迥星河轉，宵殘鼓角催。
重門和月鎖，寒夢繞花回。
春寒偶書
作者：劉子翬
朝代：宋

浮雲匿晨暉，雨雹驚春晝。
天公號令乖，陰晴變何驟。
小徑踐芳泥，通渠走寒溜。
風顛萬木偃，氣凜重幃透。
鵷鸞護巢翔，奈此羣雛幼。
擁爐烏薪然，雙手慵出袖。
褰幃望空明，屋角見遥岫。
良朋不可招，塊處慚孤陋。
青青桃葉長，奕奕蘭花秀。
長吟曷咨嗟，佳辰去難又。
春望
作者：劉子翬
朝代：宋

杳杳盡寒色，乘高望更迷。
曉晴山氣上，春漲野橋低。
幽鳥啼無伴，閒花發欲齊。
幾多沈寂景，醉筆爲提撕。
春興
作者：劉子翬
朝代：宋

弱淥才勝舫，危青更著樓。
管弦非老伴，風雨定花讎。
兀坐還無味，微行却自由。
只嫌詩作祟，呫呫不能休。
春雨
作者：劉子翬
朝代：宋

暝色春朝雨，滋榮喜及時。
雲昏遥莫辨，地渴久方知。
柳岸遊車歇，濤江釣舸移。
拒寒須把酒，病骨况支離。
時中良弼茂元慎儀集水閣
作者：劉子翬
朝代：宋

水色兼山影，漂摇小閣西。
風來幽囀活，雨過萬紅低。
烱烱杯中趣，喧喧枕裏迷。
新年一聲笑，四友在潭溪。
晚宿
作者：劉子翬
朝代：宋

石瀨分流小，霜林間樹紅。
暮橋橫隠約，寒鍛響丁東。
晚飲
作者：劉子翬
朝代：宋

招提聊駐屐，却去白雲堆。
老眼看山倦，餘懷向酒開。
晚凉微雨送，秋意一蟬催。
醉裏揮犀妙，方知有逸才。
晨興
作者：劉子翬
朝代：宋

晨興訪蕭寺，爽氣清如沐。
坐看雨離山，飛陰斷平陸。
歸途阻夕漲，竚立驚幽獨。
曳杖聽殘鐘，却寄僧坊宿。
景陽鐘二首·其一
作者：劉子翬
朝代：宋

景陽鐘動曉寒清，度柳穿花隠隠聲。
三十六宮梳洗罷，却吹殘燭待天明。
景陽鐘二首·其二
作者：劉子翬
朝代：宋

一刀殘月淡觚稜，遥望林梢曉色升。
寂寞小簾風露冷，玉盆脂水已生冰。
曉起聞明仲謁家叔嘗過門追已無及繼讀觀霧長句因次原韵
作者：劉子翬
朝代：宋

公才凜若干將鑄，膽落詩流失輕倨。
弄毫邂逅即揮奇，造化玄機悉披露。
凌晨訪客忽飛筇，雙澗徐穿碧交互。
笑聲只在竹林東，夢破急追無復處。
是時秋霧正涵空，潤氣一解驕陽怒。
霏霏半掩景賢峰，翳翳全沒屯中樹。
初疑爭先摩玉壘，驚塵漠漠桑乾渡。
又如懷渴望梅林，細雨濛濛江左路。
煩公一吐胸中豪，與此氤氳角馳騖。
可憐南山玄豹姿，終以班班作身誤。
何如霧隠長暗然，豈用毛采誇夭嫮。
霑濡稻壟更潸珠，聯絡松崗尚橫素。
南箕忽哆遂雄吞，顧視怳若南柯寤。
向來昧昧六合間，日月山河但如故。
世緣所遇孰非虛，不具真眼那能覷。
醯雞甕裏有全癡，陷虎機中惟一悟。
我雖不獲從斯遊，兀坐深觀亦同趣。
况知陶令有名酒，未覺許詢無勝具。
便思追逐胡公墩，恐激長言又生怖。
願低筆力許我陪，韓孟才懸亦聯句。
曲倚
作者：劉子翬
朝代：宋

器成因揉木，偃月勢相侔。
適用形雖巧，論材性本柔。
倦憑觀秘籙，趺坐接禪流。
莫效愚溪戮，時多曲似鈎。
書事
作者：劉子翬
朝代：宋

三年玉帛走稽山，萬騎凌江稍北還。
絕塞風烟連魏闕，千官戎服立朝班。
皇圖鳳歷謳歌裏，紫色蛙聲倔强間。
露布更傳原上捷，王師早晚下潼關。
書齋十詠·剪刀
作者：劉子翬
朝代：宋

錯落雙刀合，晶熒百鍊光。
剪裁皆在手，終不露鋒鋩。
書齋十詠·喚鐵
作者：劉子翬
朝代：宋

號令行惟信，人誰不我承。
舉烽諸國叛，敲鐵小童譍。
書齋十詠·圖書
作者：劉子翬
朝代：宋

慚非蘇子佩，聊置簡書間。
尺牘予慵理，何勞汝汗顔。
書齋十詠·壓紙獅子
作者：劉子翬
朝代：宋

鎮浮須假重，刻石作狻猊。
偶以形模好，兒童競見知。
書齋十詠·榰案木
作者：劉子翬
朝代：宋

匠餘留片木，榰案定欹傾。
不是乖繩墨，人間地少平。
書齋十詠·燈檠
作者：劉子翬
朝代：宋

代木收奇幹，安燈創小檠。
勿誇能自照，得助益高明。
書齋十詠·界方
作者：劉子翬
朝代：宋

抄書防縱逸，界墨作遮闌。
妙用誰能識，心端筆自端。
書齋十詠·硯瓶
作者：劉子翬
朝代：宋

小瓶防硯渴，埏埴自良工。
懷抱清誰見，聊憑一滴通。
書齋十詠·筆架
作者：劉子翬
朝代：宋

刻畫峰巒勢，尸功翰墨餘。
鎖窗閒晝永，高卧數中書。
書齋十詠·紙拂
作者：劉子翬
朝代：宋

拂兒雖草創，日用最相親。
莫遣維摩室，潛生庾亮塵。
會兵
作者：劉子翬
朝代：宋

羽檄西來趣會兵，秋風胡虜更縱橫。
烽明石嶺塞垣迥，馬渡分河波浪生。
使者謾傳蘇武節，君王頻幸亞夫營。
百年信誓明如日，何事紛紛起戰爭。
會蔡子思張叔獻二教授
作者：劉子翬
朝代：宋

膠庠夙昔記追隨，物變時移萬事非。
曉闕風烟胡騎滿，夜窗燈火故人稀。
中郎秉德無瑕纇，平子談經有旨歸。
獨我衰遲愧朋友，蹉跎已覺壯心違。
有感三首·其一
作者：劉子翬
朝代：宋

八葉炎圖茂，千齡聖主昌。
農桑開漢域，禮樂煥周庠。
晏粲三登樂，謳吟七閏長。
徽名辭鏤玉，盛舉冠前王。
有感三首·其二
作者：劉子翬
朝代：宋

運屬宣和末，干戈變故仍。
倦勤修內禪，流澤啟中興。
雎水千麾集，胡沙八駿騰。
尺書傳諱日，寰宇淚如澠。
有懷
作者：劉子翬
朝代：宋

溪石磊磊出，溪光失溶溶。
呼童理新堰，小駐萬折東。
素杙競駢立，蒼皮堆已重。
誰裁一道天，忽墮顧視中。
遠淥送鳬鶩，餘茲上杉松。
微波且勿摇，照我澹有容。
炎曦爲變色，爽氣排高空。
懷哉所親愛，此適未遽同。
徜徉孰爲伴，惟有溪頭風。
時來翻素書，頗似驚我慵。
騷騷復策策，涉獵味正濃。
久而寂無聲，無乃意自融。
却泛碧滄浪，鱗鱗散遺蹤。
我亦隠几酣，那能辨雌雄。
有懷十首·其一
作者：劉子翬
朝代：宋

滿空寒雨雜飛烟，湖上先生擁褐眠。
借問茅齋容客否，夜燈相伴讀韋編。
有懷十首·其一〇
作者：劉子翬
朝代：宋

曾訪高人上翠峯，至今清興逐松風。
籃輿夢想行山處，白葛花開細雨中。
有懷十首·其七
作者：劉子翬
朝代：宋

松底柴門盡日關，主人西去幾時還。
長鑱委地黄精老，時有寒猿嘯硯山。
有懷十首·其三
作者：劉子翬
朝代：宋

山空墜石咽寒溪，雨濕浮雲晚更低。
不見蕭屯劉處士，年年清夢繞瓜畦。
有懷十首·其九
作者：劉子翬
朝代：宋

翁侯滿腹是精神，三謁金門計未成。
却跨蹇馿遊霅上，秋風雄劍匣中鳴。
有懷十首·其二
作者：劉子翬
朝代：宋

結茅同隠水雲間，何日柴車不往還。
憶得松林長嘯罷，歸時明月遍秋山。
有懷十首·其五
作者：劉子翬
朝代：宋

風驚枯葦白花浮，欲下橫橋晚更留。
惆悵不逢吳季子，一溪寒水带烟流。
有懷十首·其八
作者：劉子翬
朝代：宋

馬蹴浮埃去路長，相逢端欲問行藏。
未饒赤壁風流在，且向何家醉碧香。
有懷十首·其六
作者：劉子翬
朝代：宋

青錢學士妙文章，便合含毫侍帝傍。
寂寂閩山餘舊隠，憶君時到讀書堂。
有懷十首·其四
作者：劉子翬
朝代：宋

當年冊府仰才華，一跌青雲萬里賒。
白首却來蓮社裏，幅巾緇褐誦楞伽。
有酒
作者：劉子翬
朝代：宋

誰家好事許相過，有酒何妨醉面酡。
兄弟偶同詞館逸，林泉偏傍故園多。
晨鍾屢趁伊蒲飯，晚艇時聽欵乃歌。
莫遣是非來到耳，只應憨睡奈閒何。
望京謠
作者：劉子翬
朝代：宋

雙鑾北狩淹歸轂，寂寞梁園春草綠。
猶傳故老守孤城，官軍不到黄河曲。
連雲樓櫓已灰燼，更倚窗扉防箭鏃。
招兵太半出羣盜，繡䘿蒙衣屢翻覆。
前宗後社力誅鉏，白刃如霜挂人肉。
州橋燈火夜無光，夾道狐狸晝相逐。
往時汴泗絕行舟，市糶十千塵滿斛。
衣冠避胡多在南，胡馬却食江南粟。
謀臣武士力俱困，海角飄摇轉黄屋。
盤庚五遷方擇利，昆陽一戰何當卜。
寧聞犬豕亂中華，漢祚承天終必復。
夕烽明處望千門，孤臣祇欲吞聲哭。
望楚
作者：劉子翬
朝代：宋

客浦舟凝滯，憑高識楚鄉。
有愁關眺覽，何地不淒涼。
草木詞人怨，江山霸主亡。
悠然獨搔首，暮靄一星光。
木犀古風
作者：劉子翬
朝代：宋

化工吝幽香，斑斑被花木。
氤氳寒巖桂，高韵蓋羣馥。
無人盡日芳，守志何幽獨。
士介恥求知，女貞慚自鬻。
淒涼楚山秋，樛枝吐金粟。
淺水映輕明，微飆發含蓄。
樓端靜忽聞，馬上遥相逐。
踟躕爲延竚，但見林巒綠。
瓶罌誰折贈，清芬閟廬屋。
久處不自知，乍至彌鬰郁。
客悲芳歲暮，夢繞寒溪曲。
長吟小山詞，古意恐難復。
朱喬年同傅茂元見訪
作者：劉子翬
朝代：宋

校書蘭臺昔名士，懷□會稽今望郎。
忽驚風采照戶牖，便覺肺腑流冰霜。
手談逼剝屢爭局，眼食咍臺時對床。
山林情話政可樂，只恐雲路雙鵰翔。
李丞相挽詩三首·其一
作者：劉子翬
朝代：宋

委質艱難際，精忠日月昭。
引裾堯浸縮，斷鞅虜氛消。
顧眄安諸夏，風聲動一朝。
南遷誰辨謗，公論付芻蕘。
李丞相挽詩三首·其三
作者：劉子翬
朝代：宋

賓榻勤初設，詩筒辱屢傳。
一嗟雲霧隔，坐閲歲時遷。
埋玉俄成恨，乘風想已仙。
終當挽行紼，長慟繐帷前。
李丞相挽詩三首·其二
作者：劉子翬
朝代：宋

文武中興相，名高北斗南。
茂弘恢遠量，安石暢玄談。
六策陳丹扆，三休寄夢菴。
人亡今孰頼，憂國意如惔。
李伯時畫十古圖鄭尚明作詩詩辭多振絕因爲同賦·張釋之諫文帝
作者：劉子翬
朝代：宋

擾擾椎埋遍九原，因山獨有霍陵存。
孝文儉德雖天縱，亦頼忠臣效一言。
李伯時畫十古圖鄭尚明作詩詩辭多振絕因爲同賦·明妃出塞
作者：劉子翬
朝代：宋

羞貌丹青鬭麗顔，爲君一笑靜天山。
西京自有麒麟閣，畫向功臣衛霍間。
李伯時畫十古圖鄭尚明作詩詩辭多振絕因爲同賦·明皇覽鏡妃子翦鬟
作者：劉子翬
朝代：宋

不復青銅照瘁顔，耄荒從諫若移山。
只將女子論賢否，陶母當時亦翦鬟。
李伯時畫十古圖鄭尚明作詩詩辭多振絕因爲同賦·李密迓太宗
作者：劉子翬
朝代：宋

海內羣雄逐鹿時，虬髯一見識英姿。
牖窺已歎尚書婦，野拜仍驚柱國兒。
李伯時畫十古圖鄭尚明作詩詩辭多振絕因爲同賦·武帝問日磾
作者：劉子翬
朝代：宋

漢朝人物盡英奇，武帝招延盛一時。
拒諫不能容汲直，託孤何至用胡兒。
李伯時畫十古圖鄭尚明作詩詩辭多振絕因爲同賦·王猛捫蝨
作者：劉子翬
朝代：宋

劇談世事灞河濱，奇骨瓌姿兩絕倫。
却訝秦無豪傑至，坐中捫蝨定何人。
李伯時畫十古圖鄭尚明作詩詩辭多振絕因爲同賦·醉山簡
作者：劉子翬
朝代：宋

倒載山公豈酒狂，羣兒拍手峴山旁。
汗青等是虛填耳，不把雲臺喚酒鄉。
李伯時畫十古圖鄭尚明作詩詩辭多振絕因爲同賦·霍光取璽
作者：劉子翬
朝代：宋

此郎守節固堪論，漢璽飄飄亦僅存。
周勃取將迎代邸，霍光持去授皇孫。
李伯時畫十古圖鄭尚明作詩詩辭多振絕因爲同賦·馮媛當熊
作者：劉子翬
朝代：宋

婕妤下輦辭榮日，馮媛當熊效死時。
带礪稱忠惟一傳，宮闈著節有雙姬。
李伯時畫十古圖鄭尚明作詩詩辭多振絕因爲同賦·高陽長揖
作者：劉子翬
朝代：宋

胡床二女執巾裾，長揖高陽舊酒徒。
不是蒼皇能輟洗，溺冠何異昔坑儒。
李似表見訪
作者：劉子翬
朝代：宋

石磴荆藩隠薜蘿，豈知迢遞枉鳴珂。
交遊奈久如君少，邂逅成歡此夕多。
千斛敢求身後傳，一樽聊和飲中歌。
雲鵬欲舉那留得，南浦傷心又綠波。
李佐國携致中贈別詩來戲成二首·其一
作者：劉子翬
朝代：宋

星郎絕筆版曹卧，懶翁病翁稀綴文。
豈料詩壇今再鼓，蕭屯頼有故將軍。
李佐國携致中贈別詩來戲成二首·其二
作者：劉子翬
朝代：宋

贊皇吟毫不可掣，交遊酬答被惱深。
贈言排拫入吾里，以鄰爲壑君何心。
杖藜
作者：劉子翬
朝代：宋

亂後惟憂死，無心問歲華。
故園依草莽，今日見梅花。
閩俗嘗三飯，僧房但一茶。
海瀕猶未穩，更擬訪仙槎。
柳
作者：劉子翬
朝代：宋

體爲常輕定復飄，間梅遮杏得春饒。
別離處處添愁色，風雨年年換舊條。
拂瓦半枯陶令宅，沿溪不斷灞陵橋。
淒涼又見千門綠，野老當時恨未銷。
柳源觀瀑戲明仲
作者：劉子翬
朝代：宋

山橫曉色中，綫路窮崎嶇。
何年貫日虹，飄然墮秋虛。
晴暉發燦爛，陰飆助傾輸。
淙深粉雪沸，注險龍蛇趨。
平生浩蕩胸，對此聊一舒。
蒼蒼古澄潭，彷彿幽靈居。
奇觀付豪逸，餘潤分膏腴。
來遊今七賢，賤跡欣與俱。
扶筇却軒輊，坐石安氍毹。
壁陰生小寒，賞澹樂有餘。
詩魔久已降，幽事復起予。
爲言玉堂人，五字不可無。
桃源
作者：劉子翬
朝代：宋

桃花深處蜜蜂喧，山近前峰鷄犬村。
若有胡麻泛流水，武夷轉作武陵源。
梅花
作者：劉子翬
朝代：宋

玉骨綃裳韵太孤，天教飛雪伴清癯。
林寒疏蕊半開落，野迥暗香疑有無。
庾嶺風光仍似舊，漢宮鉛粉莫相汙。
驚心不必臨空樹，一白流空春便徂。
梅詩呈六四叔
作者：劉子翬
朝代：宋

一枝新白破長林，定想霜毫落有神。
䠥𨇨若予將底用，猶堪卧護北潭春。
梨
作者：劉子翬
朝代：宋

尚想飛花照綺疏，離離秋實點烟蕪。
丹腮曉露香猶薄，玉齒寒冰嚼欲無。
舊有佳名留大谷，誰分靈種下仙都。
蔗漿不用傳金椀，猶得相如病少蘇。
棄竹夫人
作者：劉子翬
朝代：宋

愛憎情易遷，感物思鬰紆。
念昔未棄捐，嘗侍君子居。
煩襟一披豁，雅抱何清虛。
蹉跎怨時暮，凉德竟見疏。
飛霜皓中庭，枵然委牆隅。
的皪珠幃深，熒煌錦茵鋪。
豈不懷舊恩，君心已非初。
當年紈扇謠，抱恨同區區。
橙子四首·其一
作者：劉子翬
朝代：宋

尚懷細雨初移日，著子已見清霜潸。
絕憐面有貴人色，偶致吾儕樽俎間。
橙子四首·其三
作者：劉子翬
朝代：宋

自從天籞守吏散，老樹零落煙雲淒。
今朝我爲作知己，小摘秋風黄欲齊。
橙子四首·其二
作者：劉子翬
朝代：宋

橙虀細縷風韵勝，我不痛飲那知音。
何如金丸走衾枕，三月夢遊薝蔔林。
橙子四首·其四
作者：劉子翬
朝代：宋

花瓷泛蜜小劑供，極有痛快鏖邪功。
生枝滋味雖可口，流品故應甘下風。
次六四叔青字韵
作者：劉子翬
朝代：宋

寫出吳中勝，平生歷歷經。
露窺烟渚靜，山入柁樓青。
老氣何由逸，奔暉不肯停。
北潭摇夢否，淥面照軒櫺。
次六四叔韵
作者：劉子翬
朝代：宋

筍輿霑汗每蒼黄，今日追隨得快凉。
水落不知沙徑改，風微如靳橘林香。
我緣新病仍添懶，君不時來有底忙。
只恐家山誚人去，十年秋興在殊方。
次友石臺詩韵
作者：劉子翬
朝代：宋

清湖嵇玉山，縹緲飛雙屐。
泠風隨處流，三伏無赫赫。
未成玄圃遊，聊醉端州宅。
憶昨陪初筵，杯摇劍峰脊。
杉篁漏疏櫺，雲氣縈長帟。
主人意彌厚，不吝園蔬摘。
我亦洞幽懷，涸此一泓碧。
至歡召融融，叢慮消剌剌。
聽君誦九流，浩若崑崙擘。
摩天俊鳶飛，響澗驚魚擲。
分携今幾時，浮埃翳瑶席。
有如爛柯翁，萬古逢一奕。
醉鄉梯磴坐，坐覺乾坤窄。
茲行不果從，兀兀恨滋劇。
未應柳源近，終作桃源隔。
留詩友石臺，光動嶙峋石。
正令謫仙來，著語無以易。
强吟意悠哉，追風了無迹。
次四六叔韵
作者：劉子翬
朝代：宋

吾家小步兵，辭林獨輝映。
携詩過山堂，句挾風雲潤。
思嵇遠命駕，訪戴屢乘興。
訂古釋羣疑，談玄發清聽。
年均愧質滯，稟異驚才峻。
頼茲時發揮，藥石攻余病。
提携蘭畹曲，笑語柴門靜。
歸軒騖急響，行炬飄遺燼。
平生共飄流，晚歲同棲遁。
語言聊寫懷，補綴酬斯詠。
次居仁韵
作者：劉子翬
朝代：宋

是身如樹槁窮冬，一點心華自閉封。
久矣吹噓存泛愛，偶於遲暮得相從。
頗聞妙用縱橫是，深愧真源左右逢。
白雪黄芽計雖下，可能無意起龍鍾。
次張守韵四首·其一
作者：劉子翬
朝代：宋

久分閩郡竹，屢賜漢庭金。
才刃硎新發，恩波海並深。
寇銷乘間禍，民有不欺心。
祇恐鋒車起，雲霄路莫尋。
次張守韵四首·其三
作者：劉子翬
朝代：宋

瓦白霜封縞，波清月漾金。
柝沈秋壘靜，人語夜堂深。
故國歸何日，寒衾事滿心。
庭松憐手植，擢幹已彌尋。
次張守韵四首·其二
作者：劉子翬
朝代：宋

促席山堂夜，寒燈吐碎金。
酒分鄰甕美，栗爆地爐深。
疏懶難堪事，紛華易壞心。
自憐貪寸祿，雙鬢老侵尋。
次張守韵四首·其四
作者：劉子翬
朝代：宋

泣懷三獻玉，廉拒四知金。
勢利焚和猛，詩書汲古深。
貴無長得意，閑有自由心。
岣嶁丹砂在，盟寒儻可尋。
次彭資深韵
作者：劉子翬
朝代：宋

林下相從多勝友，誰如吾子妙才華。
曳裾所至成師席，射策由來有世家。
意氣胸中千里駿，文詞筆下九光霞。
郵亭一見傾懷抱，投分金蘭不足誇。
次施子韵
作者：劉子翬
朝代：宋

之子才非碌碌流，一官將母海濱遊。
妙齡意氣看長劍，久客風霜歎敝裘。
完璧有懷空慕藺，著鞭它日定先劉。
岫窗故隠今何在，草棘連雲淮楚秋。
次明仲凉字韵
作者：劉子翬
朝代：宋

浮暑熏人只欲狂，秋聲未肯抹橫塘。
倦看黄嬭渾無味，醉著白綀如許凉。
掃砌政須脩竹舞，蔭花絕愛巨荷張。
紫髯不是輕風景，更擬回鞭向葛强。
次明仲勤字韵
作者：劉子翬
朝代：宋

苦無聊頼憶披雲，曳杖寧知四體勤。
握手便成忘適適，縱談終愧自聞聞。
浮蛆釀熟貽彭澤，斫鱠圖成想右軍。
莫爲冷風發歸興，石峯秋月許平分。
次明仲矼字韵詩
作者：劉子翬
朝代：宋

頖宮德厚仍信矼，北扉筆力談笑扛。
重圭疊璧凜羣視，不使東甌成陋邦。
日邊時見召仙李，林下那容棲老龐。
故園此日成勝聚，歸夢不泛瀟湘江。
萬畦流泉裹雲屋，一點遠岫低吟窗。
客來有酒輒均醉，長嘯手拊高梧幢。
挽蔬唯便玉本脆，碎鯉屢惜銀鋋雙。
伊予於世真長物，掃迹自分逃崆𡵻。
驟揄揚之則過矣，豈有骨相當奇厖。
左提右挈儻聞道，一了快若船下瀧。
極知魯衛兄弟國，邾小尚許趨風降。
嶤嶤岌岌正壁立，濤瀨未敢輕舂撞。
次李巽伯韵
作者：劉子翬
朝代：宋

蠟封泥印了不勤，索居十載常念羣。
戀鄉寧飲建溪水，懷友忽夢龜山雲。
閒中意度不沾俗，老去詞華全付君。
阿戎來歸得新語，戲筆報謝非誇文。
次翁來借諸家易解聞已有新說以詩借觀
作者：劉子翬
朝代：宋

天庭吐氣作青紅，警邏猶煩小試中。
政使著鞭無暇日，惟應讀易有清風。
晝評一卦紛然異，夜夢三爻廓爾通。
聞說新箋極玄妙，可無殘剩到衰翁。
次致明泉石軒詩韵
作者：劉子翬
朝代：宋

天懷迥與塵囂背，蓬萊屢踏金鼇背。
閑披白袷過清湖，爽氣涵空渺無外。
澹然愛此一泓奇，散髮逍遥潄華滋。
尚嫌林影太凋薄，斜陽射破碧琉璃。
遥知宣室虛前席，良裘固非一狐腋。
他時歸夢想南飛，瓌詞已爲磨崖石。
次韵上梅嶺
作者：劉子翬
朝代：宋

鞭粳紅入臼，剪菜玉登盤。
是處喜相挽，我來如許難。
沙清才㶁㶁，陟翠入磻磻。
勃窣乾坤裏，伊誰不自安。
次韵傅茂元二絕·其一
作者：劉子翬
朝代：宋

濠樂亭前花已披，馬軍送酒故來遲。
只愁風雨卷春去，紅染芳郊一徑泥。
次韵傅茂元二絕·其二
作者：劉子翬
朝代：宋

酒興何如畢吏部，詩情已過鮑參軍。
醉吟自足了一世，肯羨飄飄出岫雲。
次韵六四叔村居即事十二絕·其一
作者：劉子翬
朝代：宋

桃花偏傍謫仙居，點綴高岩今幾株。
力士鐺邊欠何物，著鞭跨馬是狂圖。
次韵六四叔村居即事十二絕·其一〇
作者：劉子翬
朝代：宋

遼鶴歸來本姓丁，咿啞幾見弄文䙀。
人間過眼事如許，何用封侯羨戛羹。
次韵六四叔村居即事十二絕·其一一
作者：劉子翬
朝代：宋

屋角仙洲入眼明，清風澡滌醉魂醒。
麻姑未必堪搔背，薄相由來是蔡經。
次韵六四叔村居即事十二絕·其一二
作者：劉子翬
朝代：宋

幾許椎埋盡把耡，而今戶戶偃犀渠。
太平無象從何見，一夜春風長碧蔬。
次韵六四叔村居即事十二絕·其七
作者：劉子翬
朝代：宋

酒惡時來漱淺谿，玉池汩汩自生肥。
遊鯈豈解吾曹意，聊復蓬頭坐釣磯。
次韵六四叔村居即事十二絕·其三
作者：劉子翬
朝代：宋

偶隨流水到僧家，身世渾如焦穀芽。
午夢不知緣底破，篆烟燒遍一盤花。
次韵六四叔村居即事十二絕·其九
作者：劉子翬
朝代：宋

庾郎食事惟三九，適口方知味味珍。
擬欲招邀無此客，虎頭不是箇中人。
次韵六四叔村居即事十二絕·其二
作者：劉子翬
朝代：宋

飯了呼童疊石門，雨餘幽事不勝繁。
花殘不用深惆悵，梧竹新陰又滿園。
次韵六四叔村居即事十二絕·其五
作者：劉子翬
朝代：宋

潭邊春水碧於苔，爲聽泠泠溪畔來。
不耐顛風阻人興，漁舟欲上又吹開。
次韵六四叔村居即事十二絕·其八
作者：劉子翬
朝代：宋

春來太半在農疇，邂逅相逢皆飲流。
貪看暮烟馳萬柳，不知明月上前洲。
次韵六四叔村居即事十二絕·其六
作者：劉子翬
朝代：宋

蠲病惟應一日晴，小窗螢度暗還明。
韋編讀罷聞幽鳥，演出精微是此聲。
次韵六四叔村居即事十二絕·其四
作者：劉子翬
朝代：宋

聞道清湖別有春，花邊玉笋想長身。
怪來幾日詩筒少，盡寫瑰奇賦洛神。
次韵六四叔蘭詩
作者：劉子翬
朝代：宋

疏疏綠髮覆清潯，漠漠微香起夕陰。
無復風流追九畹，空餘烟雨暗深林。
誰分秀色來幽室，獨寫遺聲入素琴。
還似高人遠塵俗，爭輝玉樹亦何心。
次韵劉憲詩二首·其一
作者：劉子翬
朝代：宋

吾宗三鳳久心降，一見端如渴飲江。
好客襟懷直絕倒，封侯骨相自耆龐。
知名夙昔慚驚座，袖手雍容笑斲窗。
豈謂詩盟容我輩，啞鐘無韵若爲撞。
次韵劉憲詩二首·其二
作者：劉子翬
朝代：宋

已築高城受虜降，盟言端的有如江。
翠華回蹕清馳道，繡指觀風絕犬龐。
凱奏花卿初卷甲，詩成草聖屢題窗。
還朝有策裨聰聽，納諫那憂以杖撞。
次韵原仲幽居
作者：劉子翬
朝代：宋

貴賤營營各有求，柴門晝掩靜幽幽。
讀書無效空千卷，學稼雖勤少一丘。
感慨舊餘王粲賦，棲遲今倦長卿遊。
幔亭莫失春風約，我亦身如不繫舟。
次韵原仲竹
作者：劉子翬
朝代：宋

夕烟浮野圃，春竹過鄰牆。
石澗深深影，風軒遠遠凉。
禪心敲有韵，翠袖倚生香。
不有冰霜勁，蒿萊到汝長。
次韵吳教授題子應山齋
作者：劉子翬
朝代：宋

芒鞋竹杖日隨身，所向逍遥樂任真。
强健挂冠非矯俗，榮華得路轉迷人。
愛山兀兀常心醉，與世悠悠只貌親。
最晚論交欣得子，一樽猶足慰漂淪。
次韵士特贈別
作者：劉子翬
朝代：宋

客舍愁分袂，梅花小雪前。
夜看牛渚月，春別剡溪船。
麗句光行色，悲歌慘別筵。
後期相約處，雙闕五雲天。
次韵張守同往華嚴
作者：劉子翬
朝代：宋

淺水荷花開傍橋，晚鐘樓殿碧山椒。
林松繞路行不徹，野鳥避人飛更遥。
喜有高情共丘壑，應須長嘯混漁樵。
老僧好事能延客，未覺山房苦寂寥。
次韵張守壺山詩
作者：劉子翬
朝代：宋

松根繫馬望巑岏，乘興攀躋不作難。
日出漸看林霧散，潮來先覺海風寒。
遥連釣石多紅樹，半出僧垣盡綠竿。
不見雙旌來視稼，憶君對酒豈能歡。
次韵張守梅詩
作者：劉子翬
朝代：宋

破雪梅初動，南枝更北枝。
傍牆應折盡，背日較開遲。
曉角驚殘夢，春愁占兩眉。
狂風將落蕊，故入畫樓吹。
次韵張守梅詩
作者：劉子翬
朝代：宋

草棘蕭蕭野岸隈，暗香消息已傳梅。
雪欺籬落遥難認，暖入枝條併欲開。
愁向天涯今度見，老隨春色暗中來。
似聞詩社多何遜，盍試招邀共一杯。
次韵張守秋懷四首·其一
作者：劉子翬
朝代：宋

杖藜乘興出，佳處每關情。
白石溪流淺，黄花籬落清。
林烟經雨薄，野日傍山明。
頼有杯中物，愁懷得暫平。
次韵張守秋懷四首·其三
作者：劉子翬
朝代：宋

失計縈塵網，栖栖厭不情。
興隨鳬舄遠，官比綺曹清。
大案韋編古，深房紙瓦明。
聖賢聊晤對，事業只平平。
次韵張守秋懷四首·其二
作者：劉子翬
朝代：宋

徙倚山堂晚，悲秋萬古情。
雨蔬猶擢秀，風沼自揚清。
野迥歸牛小，沙寒白鳥明。
淒淒楓柳樹，汝意亦難平。
次韵張守秋懷四首·其四
作者：劉子翬
朝代：宋

歲事何倉卒，微吟寄客情。
野耕方刈熟，鄰釀已沽清。
歸雁年年急，寒烽處處明。
予衰倦流轉，夢想玉階平。
次韵張守立春
作者：劉子翬
朝代：宋

把酒酬佳節，遨頭樂未央。
池冰猶澀舫，岸柳已籠牆。
曉院簾幃卷，春盤餠餌香。
慇懃分彩勝，爲掩鬢邊霜。
次韵張守述懷
作者：劉子翬
朝代：宋

避地漂流更海隅，一身難料豈知餘。
晚樓獨上非吾里，幾日西來絕羽書。
虜未息兵由運數，力難康世昧孤虛。
郡侯愷悌憂民切，魯史無因諷失魚。
次韵張守酴醿二首·其一
作者：劉子翬
朝代：宋

榮華休羨黑頭公，且對芳辰賞麗叢。
十萬青條寒掛雨，三千粉面笑臨風。
莫將擬雪才情賦，盍與觀梅興味同。
只恐春歸有遺恨，典刑猶在濁醪中。
次韵張守酴醿二首·其二
作者：劉子翬
朝代：宋

退食黄堂喜自公，不妨幽興囑芳叢。
雙旌不出閒春晝，大筆微吟綴祖風。
老矣交朋今日少，飄然遊宦異鄉同。
杖藜約我過南浦，賢聖時時爲一中。
次韵挹山亭張子猷絕句
作者：劉子翬
朝代：宋

鶴駕騰空春復秋，淡烟寒日鎖林丘。
夕郎自是金門客，莫更臨風思遠遊。
次韵文殊五言
作者：劉子翬
朝代：宋

小雨貽新句，端如印印泥。
凝眸方過鳥，倚杖忽橫溪。
老態猶堪强，真豪已覺低。
鐘聲隔林寺，慚愧有幽棲。
次韵新鄉諸公雪詩二首·其一
作者：劉子翬
朝代：宋

臘裏天公未得閒，重陰先殿晚來寒。
數絲綽約流空際，一陳繽紛糝夜闌。
已傍餘光窺蠹簡，更消清液試龍團。
杜門自覺心神瑩，老去追隨只强歡。
次韵新鄉諸公雪詩二首·其二
作者：劉子翬
朝代：宋

貪行璀璨意無寒，不管飛花著鬢斑。
一段清光貽老境，十年勝覽在家山。
遥知物外徜徉樂，肯放毫端造化閒。
寸鐵不携當百戰，欲申前令愧辭艱。
次韵方學士萬卷樓
作者：劉子翬
朝代：宋

淵然推量德爲循，酷愛收書定可人。
劉向討論稱好古，退之學問美藏身。
箕裘有子能傳業，俎豆於今歎不辰。
我亦平生譏傳癖，可憐朱墨費精神。
次韵明仲幽居春來十首·其一
作者：劉子翬
朝代：宋

醉毫叵我落烏絲，况是桃源乍入時。
祇恐昇平要華藻，賜牋春動萬年枝。
次韵明仲幽居春來十首·其一〇
作者：劉子翬
朝代：宋

豈慚辛苦把漁竿，猶有機心傍釣灘。
文定書堂最深穩，何如袖手試觀瀾。
次韵明仲幽居春來十首·其七
作者：劉子翬
朝代：宋

䠞䠞鳴山筇一枝，逢春聊復詠歌之。
故園風光本具足，浪蕊浮花莫作迷。
次韵明仲幽居春來十首·其三
作者：劉子翬
朝代：宋

一幅烏巾雪髮盈，村深時聽鵽刀聲。
浪將蘭艾評春事，我自平生小屈平。
次韵明仲幽居春來十首·其九
作者：劉子翬
朝代：宋

近鄰分得續隨栽，準擬新晴手自培。
不奈餘寒侵病骨，耡耰無味却歸來。
次韵明仲幽居春來十首·其二
作者：劉子翬
朝代：宋

幽居十絕巧凌春，我亦刳腸强效顰。
憂樂懸知不同調，山南山北寂寥人。
次韵明仲幽居春來十首·其五
作者：劉子翬
朝代：宋

蒲團宴坐若還家，羅縠如空了不遮。
可是春風摇得我，蘭芳輕噀淡黄芽。
次韵明仲幽居春來十首·其八
作者：劉子翬
朝代：宋

蓬鬆衰髮倦重簪，一榻惟便獨寢甘。
却憶少陵詩句好，依然雲木曉相參。
次韵明仲幽居春來十首·其六
作者：劉子翬
朝代：宋

莫遣瀟湘雙鯉來，歸心生怕曉禽催。
咄嗟新轉渠渠屋，寒士懽顔正爾開。
次韵明仲幽居春來十首·其四
作者：劉子翬
朝代：宋

歸來十六見新元，種得黄楠繞舊村。
豈是翛然便遺物，吾衰不復夢修門。
次韵明仲畦字韵詩
作者：劉子翬
朝代：宋

祝融散仙在西溪，此老平生無町畦。
一日不見十日恨，綠稻渺渺吞幽思。
細紅時澆壘塊胸，跣行笑逆泠然風。
意消萬事如燎髮，小醉扶頭須半月。
叩梧林谷爲呼號，隠几乾坤有超越。
自憐頑鈍不可鞭，挽之欲置名流邊。
長言爲我澡袢暑，灑目萬線琮琤懸。
次韵明仲贈六四叔之作
作者：劉子翬
朝代：宋

平生一笑輕離別，林下相從各壯年。
絕愛步兵胸壘塊，更欣阿大語蟬連。
杖藜只作尋常出，巵酒何辭一再傳。
燕頷虎頭經賞識，定應接武向甘泉。
次韵明仲遊北巖
作者：劉子翬
朝代：宋

雲巖藏勝絕，何路不潛通。
信步迷時遠，冥心樂處同。
亂松風索索，懸瀑雨濛濛。
陶謝多清興，招邀有遠公。
次韵明仲遊將軍巖
作者：劉子翬
朝代：宋

樂哉今日遊，結友盡英秀。
山靈欣客來，閣雨開雲岫。
步屣出烟嵐，聲呼答巖竇。
輕生快險奇，一墜那復捄。
崇林蓊地幽，長湍瀉天漏。
精廬記舊經，密徑迷新簉。
將軍隠高寒，古井餘荒甃。
當年百戰疲，蟣蝨生戎胄。
心存巢許間，功豈韓彭後。
慨然望中原，毒手方交鬭。
曷不生斯辰，天驕過難宥。
妖氛六合昏，長夜何時晝。
尊周感獲麟，懷楚歌啼狖。
世變莽難知，如瞽窺篆籀。
置之勿重論，大白引醇酎。
幽禽靜一聞，寒芳晚三嗅。
方虛接勝懷，日轂轉何驟。
山南山北奇，脚力倦尋究。
良遊易蹉跎，澹境難宿留。
詩囊歸倒懸，瓊琚羨君富。
次韵明仲遊棲雲閣
作者：劉子翬
朝代：宋

溪山步步開圖障，山影更隨溪蕩漾。
回環兩縣烟雨奇，一目盡奄長橋上。
乾楓枯柳澹不春，歡伯爲解愁城屯。
書空咄咄亦良苦，抵掌嗚嗚聊任真。
山房竹陰生晚寂，客醉忘歸主忘客。
沉機已寄謝安棋，逸興何慚阮孚屐。
道人棲雲樂其天，孰知爲仙孰爲禪。
定應風蜩足枯槁，絕勝磨蟻爭回旋。
次韵朱喬年送山老住三峰二首·其一
作者：劉子翬
朝代：宋

已愛雲山信脚行，撩人詩句更增情。
直須吏部尋盟日，急遣雙魚一寄聲。
次韵朱喬年送山老住三峰二首·其二
作者：劉子翬
朝代：宋

平生耳裏三峯寺，况識峯頭新主人。
借我一筇扶病去，月林松吹度綸巾。